text:
Vísind og trúgv hóska saman
Seinasta innleggið, eg skrivaði, skuldi aldrin verða fullfíggjað, men legði bert eitt útgangsstøði. Meiningin er at fleiri fylgjandi innlegg koma at prógva hitt fyrra. Í seinasta innleggi segði eg, at tann kristna trúgvin ikki bert er grundað á blinda trúgv, men á trúgv samsvarandi prógvum. Nú vil eg so royna at greiða frá, hvussu trúgv og vísind hoyra saman og tað næsta innleggið verður um tað kosmologiska argumentið (upprunafrøðisligu próvgrundina).
Trúgvandi og vísinda fólk?
Gudloysingar hava tað ofta fyri at gera trúgvandi til láturs og teir pástanda ofta, at átrúnaður og vísind ikki hóska saman:
“The conflict between religion and science is unavoidable. The success of science often comes at the expense of religious dogma; the maintenance of religious dogma always comes at the expense of science.” – Sam Harris
“All attempts to reconcile faith with science and reason are consigned to failure and ridicule.” – Christopher Hitchens
“I am hostile to fundamentalist religion because it actively debauches the scientific enterprise…. It subverts science and saps the intellect.” – Richard Dawkins
Hetta er ein sera álvarsom og vanlig ákæra nú á døgum. Í hesari greinini vil eg vísa á at hetta ikki er satt og soleiðis eisini prógva, at tann trúgvandi hevur eitt betri útgangsstøði at byggja vísindalig ástøði á. Eisini vil eg líka leggja afturat, áðrenn eg fari víðari, at hetta ikki er vanligt á høgum vísindaligum støði, men at tað er framferarhátturin hjá nýatheismuni (ein meira stríðshugað, men ikki altíð so væl grundað, “rørsla”). Alister sigur tað so beinrakið:
“This is now seen as a hopelessly outmoded historical stereotype that scholarship has totally discredited.” – Alister McGrath
Seinni fari eg at vísa á, hvussu vísindin er gingin burtur frá hesum, men fyrst vil eg vísa á, at nevniliga trúgvin uppá Guð hevur verið, og er, tað besta útgangsstøði fyri vísind. Hesir menn niðanfyri bygdu sítt forvitni uppá, at Guð er ein guð við skili á tingunum, og man kann síggja nakað av hansara stórleika í skaparverkinum:
- Nicolaus Copernicus (1473-1543)
- Robert Boyle (1627-1691)
- Isaac Newton (1642-1727)
- Blaise Pascal (1623- 1662)
- Johannes Kepler (1571-1630)
- Louis Pasteur (1822-1895)
- Francis Bacon (1561-1626)
- Max Planck (1858-1947)
Eg veit fult væl, at summi av tykkum longu fílast á, at teir bara vóru trúgvandi, tí at tað onki annað val var. Men er tað ikki eitt sindur órættvíst at taka alla tað jaligu æruna burtur frá teimum, bara tí at teir vóru trúgvandi og livdu tá? Og á hinari síðuni, er man skjótur, til at geva átrúnaði skyldina fyri nógvum av ræðusøgunum frá fyrndartíðini. Tú kanst lesa um fleiri dømi við at klikkja á her.
Tað eru eisini nógv góð, trúgvandi vísindafólk nú á døgum:
- Owen Gingrich (Harvard stjørnufrøðingur) – God’s Universe
- Paul Davies (alisfrøðingur) – Goldilock’s Enigma
- Francis Collins (leiðari fyri Human Genome Project) – The Language of God
- Dr Jonathan Sarfati Ph.D. í Physical Chemistry – The Greatest Hoax on Earth? Refuting Dawkins on evolution
Eg sigi als ikki, at eg eri samdur í øllum teirra deil argumentum og niðurstøðum, men hetta eru menn við nógvari fróðskaparligari virðing og teir eru trúgvandi.
Galileo
Galileo verður ofta førdur fram sum ein ræðumynd, tá ið tað kemur til “kríggið ímillum kirkju og vísind”. Men hetta er als ikki øll søgan – og so langt frá! Hann og pávin vóru væl, men hann østi pávan, og ikki bara pávan, eisini nógv fróðskaparlig vísindafólk, hvørs yrki stóð uppá spæl (Græsk mytology). Tað, sum Galileo gjørdi var, at hann østi ráðandi valdið, við at geva út bókina Dialogue Concerning the Two Chief World Systems, har hann undirvísti, at Copernicanism var satt. Ástøði tá var ikki sannførandi viðvíkjandi heliocentrism. Hann háðaði eisini pávan við at kalla hann ein góðvarnan persón (Hetta seinna er tað einasta guðloysingar hava hug at festa seg í, tí at tað talar teirra søk). Men tað stutta av tí langa er, at kirkjan gav honum lívseftirløn og hann slapp at granska víðari, bara ikki innan heliocentrismu.
“there is no other example in history of the Catholic Church condemning a scientific theory.” –Dinesh D’Souza
Um tú ikki trýrt mær, so les meira við at trýsta her: The Galileo Affair: History or Heroic Hagiography?
Tann næsta greinin, eg skrivi, snýr seg um tað kosmologiska argumenti (upprunafrøðisligu próvgrundina).
Trackbacks / Pingbacks
- 09/08/2013 -


c: text/html

text:
Tørvur á hjálpandi hondum
Vegna serligu umstøðunum, nú Coronavirus ger um seg, hevur Bú- og Heimatænastan í Suðuroy tørv á fleiri hjálpandi hondum, sum vit kunnu heita á, um hetta gert neyðugt.
Hetta er galdandi bæði á eldrastovnunum og útiøkinum í norðara - og sunnura helvt.
Vit hava tørva á sjúkrarøktarfrøðilesandi, læknalesandi, heilsuhjálparanæmingar, heilsurøktaranæmingar, fyrrverandi røktarstarvsfólk umframt fólk til reingerð og køk.
Ert tú ikki heilsustarvsfólk, hava vit eisini møguliga brúk fyri tær.
Hevur hetta tín áhugað, ert tú vælkomin at ringja á tlf. 793500 ella tlf. 793503.
Eisini ber til at senda teldupost til: bhs@bhs.fo

robotstxt: allowed

filter: keep


text: Laðangarðsbóndin í Sumba hevði eina ferð tikið eina trøllagentu til sín, ið var undan einum steini á Skankafløtti. Hann setti hana til at veva bæði nátt og dag og loyvdi henni onga hvílu. Viðlagt var, at eingin skuldi nevna hana við navn; annars hvarv hon burtur aftur. Titil-táta æt hon. Til eina jólahøgtíð var hon deyðlúgvað av veving og tók so til at kvøða: »Titil-táta eiti eg, Titil-táta eiti eg!« (til at fáa einhvønn til at nevna seg). Eingin lætst um vón at svara til. So letur í einari arbeiðskonu: »Nakað situr hatta og tátar og tátar! Vita okur ikki, at tú eitur Titil-táta?« So var hon horvin úr vevinum við tað sama og sást ikki aftur.


text:
Vegleiðing til umsókn
Uttan niðanfyrinevndu upplýsingar, prógv og váttanir, kann umsóknin vera mett - "ikki nøktandi".
- Tað er umráðandi, at tú grundgevur á umsóknarblaðnum fyri, hví tú ynskir at taka útbúgving sum heilsuhjálpari ella heilsurøktari
- Tað er umráðandi at greiða frá arbeiðsroyndum eftir loknan fólkaskúla
- Avrit av dópsváttan/navnabrævi skulu sendast við umsóknini
- Prógv fyri seinast loknu førleikagevandi skúlagongd skal leggjast við umsóknini
- Um ein ikki er vísur í, um ein lýkur upptøkukrøvini eftir vanligum reglum, er umráðandi at senda inn øll prógv ein hevur av t.d. einkultfakum, skeiðum v.m.
- Umráðandi er at undirskriva umsóknina
Serlig vegleiðing til umsókn - heilsuhjálparaútbúgvingin:
- Um tú hevur 10. flokk, er ikki krav um at arbeiðsroyndir eisini eru prógvaðar
- Um tú t.d. hevur FHS eftir 9. flokk, lýkur tú krøvini fyri upptøku og tá er ikki neyðugt at senda arbeiðsváttanir við umsóknini
- Um tú søkir til heilsuhjálpara við 9. flokki skalt tú senda inn váttan fyri í minsta lagi eitt ára arbeiðsroyndir
- Umsøkjari við 9. flokki: Til heilsuhjálparaútbúgvingina er ikki neyðugt, at arbeiðsroyndirnar eru viðkomandi, innanfyri røkt ella umsorg. Allar arbeiðsroyndir kunnu nýtast.
- Ein váttan frá arbeiðsgevara skal sendast við umsóknini, har tímatal pr. viku/mánaða og tíðarskeið skal vera greitt ásett
- Um tímatalið er minni enn fulla arbeiðsviku um vikuna, skal váttan vera fyri meir enn eitt ára arbeiði
- Tað er ikki neyðugt at senda lønarseðlar sum váttan
Serlig vegleiðing til umsókn - heilsurøktaraútbúgvingin:
- Heilsuhjálparaútbúgving er ein fyrimunur
- Umsøkjari við aðrari skúlagongd, t.d studentsprógvi, HF-prógvi og FHS-prógvi, kann søkja um upptøku, við í minsta lagið 3 mánaða viðkomandi arbeiðsroyndum, fulla tíð
- Upptøka uttan heilsuhjálparaútbúgving krevur, at bøkurnar til heilsuhjálparaútbúgvingina verða lisnar áðrenn byrjan
Viðkomandi arbeiðsroyndir til heilsurøktara:
- Arbeiðsroyndir skulu vera innan heilsu, røkt ella sjúkarøkt. Metingin um arbeiðsroyndirnar eru viðkomandi, verður gjørd, í hvørjum einstøkum føri.
- Um tímatalið er minni enn fulla tíð, skal váttan vera fyri meir enn 3 mánaðir
- Ein váttan frá arbeiðsgevara skal fyriliggja, har meðal tímatal pr viku/mánaða og tíðarskeið er váttað
- Tað er ikki neyðugt at senda lønarseðlar sum váttan
- Lívsroyndir, so sum at passa familju ella egin børn kann ikki telja sum arbeiðsroyndir


text:
Mánakvøldið 05.11.18 kl. 19 verður felagsforeldrafundur Í sangstovuni
Skrá:
• Fyrilestur við Gitte Klein: ”Hvussu kunna vit menna robust børn, ið megna tær avbjóðingar, lívið leggur á tey?”
Á fyrilestrinum verður komið inn á, hvussu vit læra – líkamikið um talan er um lesing, sosialar førleikar ella óvanar. Við hesari vitan hava tey vaksnu amboð, ið styrkja børnini at læra nýtt, handfara broytingar, stýra sínum kenslum og meistra lívið. Við hesum amboðum verða børnini ikki kurlaði, men verða robust, og finna javnvágina aftur, tá tey møta mótburði.
• Skúlastýrið leggur ársfrágreiðing fyri skúlaárið 17/18
• Drekkamuður og tíð til spurningar og prát
Tofta skúlastýrið


text:
Umboðsmannatingið í USA
Umboðsmannatingið í USA (enskt: United States House of Representatives) er annar helmingurin av føderala lóggevandi tinginum í USA, Kongressini. Hin helmingurin er Senatið. Í USA verður Umboðsmannatingið ofta bert nevnt the House. Tað eru 435 limir í Umboðsmannatinginum, sum øll standa fyri vali annað hvørt ár. Harumframt eru tað seks limir, ið ikki hava atkvøðurætt. Tingið hevur, eins og øll Kongressin í USA, bústað í Capitol-bygninginum í Washington, D.C.. Ólíkt Senatinum, so kann talið av limum frá hvørjum stati í Umboðsmannatinginum broytast, alt eftir íbúgvatalinum. Sambært tí amerikonsku grundlógini so verður býti av umboðum frá teimum ymisku statunum í USA dagført 10. hvørt ár, grundað á fólkateljingum (seinasta fólkateljingin ella manntalið var í 2010). Kalifornia (umleið 37 milliónir íbúgvar) hevur sostatt 53 limir og Alaska (umleið 660.000 íbúgvar) bert ein lim í Umboðsmannatinginum.
Formaður Tingsins, nevndur The Speaker, leiðir fundirnar og er nummar trý í tí politiska stiganum (hierarkinum) næst eftir forsetanum og varaforsetanum. Í 2007 var republikanarin Dennis Hastert avloystur av demokratinum Nancy Pelosi, sum harvið gjørdist tann fyrsti kvinnuligi formaðurin og tann 60. formaðurin í raðfylgjuni. Republikanarin John Boehner tók við álitisstarvinum sum The Speaker hin 5. januar 2011.
Í verandi Tinginum hava republikanararnir meiriluta við 242 limum, meðan demokratarnir hava 193 limir. Eric Cantor er leiðari fyri samgonguna meðan Nancy Pelosi er leiðari fyri anstøðuna.
Keldur[rætta | rætta wikitekst]


text:
Grækarismessuhaldið er eitt heilt serligt hátíðarhald fyri flestu føroyingar. Hetta er dagurin, ið sigur frá, at veturin endiliga er av. Klipp, klipp, klippini uttan fyri gluggan boða frá, at nú várar. Tjaldrið kemur við sínum eyðkenda ljóði og við ljósu tíðini. Hetta hava vit valt at hátíðarhalda, tí umframt at vera tjóðfuglur okkara er tjaldrið eisini okkara fremsti várberi.
Fert tú útum í Føroyum um várið, hoyrir tú tey, og ja, tað tykist sum um tey vita nær Grækarismessa er. Tí tey eru trúgv, sjáldan hoyrir tú klippini áðrenn Grækarismessu men á sjálvum degnum tá Grækarismessa er, byrja tey at fylla náttúruna. Hetta, at flytifuglurin vendur heim aftur, merkir okkurt heilt serligt fyri okkum føroyingar, bæði teir í Føroyum og okkum útisetar.
Men eg hevði logið, um eg ikki viðgekk, at tað kendist eitt sindur løgið, at seta seg niður og skriva hesa røðu. Fyrst og fremst eru vit ikki í Føroyum, og tað er langt millum tjøldrini í Holmbladsgade. Eg hyggi niður á Jaguarin, Jacobs Bageri og bilarnir. Kavin liggur á fleiri av teimum. Eg lati gluggan upp og smakki frost í luftini. Fólk niðrið á gøtuni eru væl ílatin, og reyðu kjálkarnir boða als ikki frá nøkrum vári.
Veðurtíðindini boðað bara frá alsamt meira kulda. Og ein av teimum báðum radiatorunum í íbúðini er hildin uppat at rigga. So eg siti inni og skrivi í myrkamorreyðari troyggju. Nei, tað kennist meira, sum hávetur enn sum vár.
Tá eg hætti mær útum, er tað, sum um mergurin frystir innan í beinagrindini á mær. Danski kuldin er ótrúliga bítandi, og eg vænti ongantíð, at eg fari at venja meg við hann. Tað er ivaleyst soleiðis hvørt ár, men eg haldi, at mars hevur verið óvanliga kaldur og vetrarkendur í ár. Eg skilji væl, um flytifuglurin heldur seg sunnanfyri ein mánaða ella báðar tveir afturat.
Í sjónvarpinum hoyri eg um fuglakrím og deyðar kettur og um ein ella báðar tveir kynverjar, ið eru deyðir av fuglakrími. Á alnetinum hoyri eg tíðindini í Kringvarpinum tosa um, at fuglakrímið kanska kemur til Føroyar við flytifuglinum. Eitt sekund síggi eg við ræðslu, at Grækarismessan verður avlýst, og allastaðni liggja føroyskir veiðumenn á lúr við riflu og skjóta tjøldur.
Umstøðurnar at skriva eina jaliga várkenda Grækarismessurøðu eru stutt sagt, so sum so.
Men so vendur vitið aftur, og eg síggji stóru heildarmyndina. Tjaldrið og hinir flytifuglarnir eru ikki bert tekin um ljósu tíðina. Hesir fuglar umboða útlongsul og heimlongsul. Hetta eru kenslur, sum vit útisetar, ella skuldi eg sagt flytifuglar sjálvi kenna. Men eisini kenslur, ið allir aðrir føroyingar har heima kenna. Kenslur, ið fylgja við, tá tú verður føddur í einum oyggjalandi. Dunnuhylurin gerst ov lítil ella ov trongur ella bara ov okkurt, og vit leita okkum út í heimin. Júst sum tjaldrið. Altíð bera vit ein part av Føroyum við okkum, og tey flestu leita heim aftur, júst sum tjaldrið. Onkur av okkum flyta aftur, onnur ferðast aftur, men øll kenna vit tilknýtið. Ja, heimslongsulin, um tú vilt. Føroyar eigur ein part av okkara hjørtum.
Uttanlanda víðkast sjónarringurin, vitanin veksur og heim afturkomin eru vit tilreiðar at geva føroyska samfelagnum burturav okkara kunnleika. Summi, ið ongantíð fylgdu útlongslinum ræðast tað nýggja, ið vit flytifuglar umboða, síggja tað sum eitt slag av fuglakrími. Vildu heldur, at vit vóru óbroytt. Men flestu føroyingar, gleðast um at síggja okkum aftur. Ein fasinatión fyri útheiminum býr í flestu okkara. Tað er heldur eingin ivi um, at nógv av menningini í samfelagnum, kemur júst uttan í frá. Útlongsulin sendur okkum út í heim, heimlongsulin sendur okkum heimaftur við nýggjari barlast.
Áhugin fyri føroyingum í útheiminum er altíð stórur millum føroyingar í Føroyum. Vit elska at hoyra um okkara fólk, ið gerast hetjur í útlandinum. Flytifuglar, ið leita út í heim, men altíð hava Føroyar við sær, og seta síni spor í útlendskum samfeløgum. Hetta hevur altíð verið so, og er soleiðis enn, og man tað ikki altíð fara at vera so?
Eisini í dag vera hetjurnar ofta mettar eftir sínum avrikum uttanlanda. Tildømis innan tónleikin, har Teitur ferðast kring allan heim og selur stórar rúgvir av fløgum, ið hann sjálvur hevur gjørt, ella Eivør, ið fyrst legði Ísland fyri sínar føtur, og nú hevur fingið luft undir veingirnar í Danmark. Eg var so sera errin av at vera føroyingur í gjárkvøldið í Tønder. Eivør var í uppskoti til seks av fremstu heiðurlsønunum innan fólkatónleik í Danmark. Enn erpnari gjørdist eg, tá hon vann heiðurslønirnar fyri bestu fløgu við vísusangi og fyri bestu songrøddina. Eivør og Teitur eru farin á flog. Tey flúgva sum tjøldrini út í heim, í hjartanum bera tey eitt petti av Føroyum, og eins og tjøldrini er heimlongsulin altíð við, saman við útlongslinum, og javnan vitja tey heima á klettunum, við sínum vakra sangi.
Eg arbeiði sum blaðfólk, javnan skrivi eg greinar um útisetar ella flytifulgar, ið hava upplivað okkurt serligt. Sum t.d. greininina um 32 ára gamla havnarmannin, ið hevur samráðst fyri 100 milliardir, ella greinina um blaðkonuna, ið er blaðstjóri á einum stórum donskum tíðarriti, ella tónasmiðin, ið skrivar tónleik til útlendskt sjónvarp og kendar stjørnir. Felags fyri hesar greinar er, at tær verða lisnar av nógvum. Innari útlongsulin hjá føroyingur verður stimbraður av at lesa um onnur, ið fara. Samstundis sum longsulin eftir at síggja tey aftur, virkar sum eitt magnet, ið dregur tey heim aftur.
Tí er Grækarismessan eisini viðkomandi fyri okkum her í Keypmannahavn. Hon minnir okkum á, at vit hava eitt heim at fara aftur til. Eitt land har vit altíð eru vælkomin, og hóast onkur kanska hevur hug at skjóta tjøldrini, so gleðast tey flestu um okkara várligu klipp.
Og í morgun var tað, sum um sólin skein eitt sindur bjartari. Sjálvt um mergurin ikki heilt er tiðnaður enn, so sungu fuglarnir eitt sindur kátari eisini í Holmbladsgade. Kanska er várið í eygsjón – livst so spyrst!


text:
38 Uppskot til samtyktar um góškenning av tvķskattasįttmįla millum tey noršurlendsku londini frį 23. september 1996, sum seinast er broyttur viš protokol frį 4. aprķl 2008
A. Upprunauppskot
B. 1. višgerš (Oršaskifti)
C. Įlit
D. 2. višgerš (Oršaskifti)
Įr 2008, 25. november, legši Jóannes Eidesgaard, landsstżrismašur, fram soljóšandi
til
samtyktar um góškenning av tvķskattasįttmįla millum tey noršurlendsku londini frį 23. september 1996, sum seinast er broyttur viš protokol frį 4. aprķl 2008
Lųgtingiš góškennir tvķskattasįttmįlan millum tey noršurlendsku londini frį 23. september 1996, sum seinast er broyttur viš protokol frį 4. aprķl 2008.
Kapittul 1. Almennar višmerkingar
Endamįliš viš uppskotinum er at fįa Lųgtingsins góškenning av tvķskattasįttmįla millum tey noršurlendsku londini frį 23. september 1996, sum seinast broyttur viš hjįlųgdu protokol frį 4. aprķl 2008.
Tann noršurlendski tvķskattasįttmįlin - og hartil hoyrandi protokol - varš undirskrivašur tann 23. september 1996.
Endamįliš viš noršurlendska tvķskattasįttmįlanum er at taka av altjóša tvķskatting, sum vanliga ķkemur, tį ein persónur ella eitt felag, sum er heimahoyrandi ķ einum landi, hevur inntųku frį einum ųšrum landi.
Protokollin frį 4. aprķl 2008 hevur ķ sęr fleiri broytingar av sįttmįlanum, sum eru neyšugar orsakaš av samfelagsgongdini seinastu įrini, og sum teir seks partarnir eru voršnir samdir um.
Protokollin broytir grein 18 ķ sįttmįlanum um eftirlųn, sum veršur goldin frį einum landi til ein persón ķ einum ųšrum landi.
Tann galdandi grein 18 hevur viš sęr, at eftirlųn bert kann skattast ķ tķ landi, hašan hon veršur śtgoldin (undantikiš, tį taš snżr seg um Danmark-Fųroyar, har eftirlųnin bert kann verša skattaš, har móttakarin bżr). Taš merkir, at um ein persónur, sum bżr her ķ landinum, fęr eftirlųn śr Finnlandi, Ķslandi, Noreg ella Svųrķki, sum hava lįgan skatt į eftirlųn, kunnu Fųroyar ikki krevja skatt inn, samsvarandi viš munin millum vanligan fųroyskan skatt og skattin ķ hinum landinum. Fųroyar kunnu einans taka eftirlųnina viš ķ skattagrundarlagiš, sum kann hava tżdning fyri mųguliga ašra inntųku hjį móttakaranum.
Tann galdandi grein 18 kann hava viš sęr óhóskandi avleišingar, um hitt landiš skattar eftirlųnina, men viš einum lįgum skattastigi.
Protokollin broytir tķ grein 18, so eftirlųn ikki bert kann verša skattaš ķ landinum, har hon veršur śtgoldin. Broytingin hevur viš sęr, at til dųmis Fųroyar kunnu skatta ein persón, sum bżr ķ Fųroyum, av eini eftirlųn śr einum ųšrum Noršurlandi, tó so at fųroyski skatturin av hesi inntųku skal lękkast viš skattinum, sum er goldin ķ hinum landinum av hesi inntųku.
Protokollin broytir grein 15 ķ sįttmįlanum um skatting av persónum, sum arbeiša umborš į flogfųrum. Broytingin hevur viš sęr, at persónar, sum bśgva ķ einum Noršurlandi og arbeiša umborš į einum flogfari ķ innanrķkisferšslu ķ einum ųšrum Noršurlandi, verša višgjųrdir eins og persónar, sum arbeiša umborš į flogfari ķ altjóša feršslu.
Broytingin hevur viš sęr, at lųn fyri arbeiši umborš į flogfari bert kann verša skattaš ķ landi, har viškomandi lųntakari bżr, sjįlvt um avvaršandi flogfelag er heimahoyrandi ķ einum ųšrum landi, og uttan mun til, um talan er um arbeiši umborš į flogfari ķ innanrķkisferšslu ella altjóša feršslu.
Harumframt eru fleiri ašrar broytingar av minni tżdningi.
Kapittul 2. Avleišingar av uppskotinum
Til tess at sįttmįlin, sum seinast er broyttur viš protokol frį 4. aprķl 2008, kann verša śtinntur, er neyšugt, at lųgtingslóg veršur samtykt įšrenn 1. januar 2009.
Fķggjarligar avleišingar fyri land og kommunur.
Avleišingin av protokollini er avmarkaš til tey ųki, har iš broytingar verša gjųrdar ķ mun til galdandi tvķskattasįttmįla.
Protokollin ber viš sęr, at reglurnar ķ sįttmįlanum um eftirlųn verša broyttar, so at Fųroyar kunnu skatta ein persón, sum bżr ķ Fųroyum, av eftirlųn śr Finnlandi, Ķslandi, Noregi ella Svųrķki, tó so at fųroyski skatturin av eftirlųnini skal lękkast viš skattinum, sum er goldin ķ hinum landinum av hesi inntųku. Broytingin er bert galdandi fyri persónar, sum ķ framtķšini flyta til Fųroyar ella sum ķ framtķšini fara at fįa eftirlųn śr einum ųšrum Noršurlandi. Uppskotiš fer sum frį lķšur at hava viš sęr fķggjarligan vinning. Vinningurin er treytašur av tali av persónum, sum flyta til Fųroyar, ella sum byrja at fįa eftirlųn śr einum ųšrum Noršurlandi, og er tengdur at muninum millum skattaįlųguna ķ Fųroyum og skattaįlųguna ķ hinum Noršurlandinum.
Afturtųkan av tķ serliga frįdrįttinum upp į 20.000 svenskar krónur fyri eftirlųnt fólk, sum eru heimahoyrandi her į landi og verša skattaš ķ Fųroyum eftir įsetingini um subsidiera skattaįlųgu, fer helst at hava viš sęr eina lķtla inntųkuųking.
Protokollin ber eisini viš sęr eina broyting av skattleggingini av persónum, sum arbeiša umborš į flogfari ķ innanrķkisferšslu, so at teir bert kunnu skattast av lųnini fyri hetta arbeiši ķ landinum, har teir eru heimahoyrandi. Taš eru ikki hagtųl tųk, sum gera taš mųguligt at meta um nettoįriniš av broytingini, men mett veršur, at įriniš veršur lķtiš.
Hinar broytingarnar ķ sįttmįlanum eru av minni tżdningi, og mett veršur ikki at tęr fįa stórvegis fķggjarligar avleišingar.
Mett veršur ikki, at uppskotiš hevur viš sęr fyrisitingarligar avleišingar fyri landiš ella kommunurnar.
Mett veršur ikki, at uppskotiš hevur fyrisitingarligar avleišingar fyri vinnulķviš, eins og uppskotiš ikki hevur umsitingarligar avleišingar fyri borgararnar.
Uppskotiš hevur ongar avleišingar fyri umhvųrviš. Uppskotiš hevur heldur ongar sosialar avleišingar og ongar avleišingar ķ mun til altjóša avtalur og reglur.
Skjalayvirlit:
Skjal 1: Sįttmįli millum tey noršurlendsku londini at sleppa undan tvķskatting, hvat višvķkur inntųku- og ognarskattum frį 23. september 1996
Skjal 2: Protokol frį 23. september 1996
Skjal 3: Protokol frį 6. oktober 1997
Skjal 4: Ķskoytisavtala frį 1. desember 1999
Skjal 5: Avtala frį 10. august 2005
Skjal 6: Protokol frį 4. aprķl 2008
1. višgerš 2. desember 2008. Mįliš beint ķ Fķggjarnevndina, sum tann 10. desember 2008 legši fram soljóšandi
Įlit
Landsstżriš hevur lagt mįliš fram tann 25. november 2008, og eftir 1. višgerš 2. desember 2008 er taš beint Fķggjarnevndini.
Nevndin hevur višgjųrt mįliš į fundi 4. desember 2008.
Ein samd nevnd tekur undir viš mįlinum og męlir Lųgtinginum til at samtykkja taš.
2. višgerš 12. desember 2008. Uppskot til samtyktar samtykt 26-0-0. Mįliš avgreitt.


text:
Geodátur eru tað sum manna millum verður nevnt kort, men at hesi í dag eru teldutøk opnar fyri nógv fleiri møguleikum. Geodátur umfatar nógv sløg av kortum: teknisk kort, topografisk kort, myndakort, hæddarmodel, matrikulkort og adressukort
Geodata deildin á Umhvørvisstovuni mennir tað geodetiskta grundarlagið, ger kort til Føroyska samfelagið og rekur ein geodataportal(www.kortal.fo).
Ein stórur trupulleikin hevur øll árini verið, at øll ikki hava havt somu atgongd til geodátur.
Um geodátur eru frí og ókeypis, fæst munandi størri nytta av teimum:
- at øll hava altíð atgongd til geodátur tí tey verða tøk á netinum.
- at geodátur eru dagførd og øll brúka somu originalu dátur.
- at dagføring verður gjørd eftir føstum leisti og óneyðugt verður av brúka tíð uppá at fáa kommunur av verða við.
- at smásøla av kortum, sum kann vera tíðarkrevjandi, verður minni.
- at privatar fyritøkur kunnu útvikla forrit (apps) og menna nýggj kort.
Sáttmáli verður gjørdur millum Talgildu Føroyar og Umhvørvisstovuna um frí og opin geodátur.
Hildið verður áfram við dronufotografering av býum og bygdum, eins og tað var gjørt fyri Tórshavn og Klaksvík í 2015. Miða verður eftir, at allir býir/bygdir verða fotograferaðir triðja hvørt ár.
Restin av landinum verður avmyndað við satelittmyndum hvørt 5 – 10 ár. Kort verða framhaldandi dagførd eftir uppmátingum, dronumyndum og satelittmyndum.


text:
Endamálið hjá stovninum er at skapa trivnað fyri børn, foreldur og starvsfólk. Barnið skal hava møguleika at menna seg í einum umhvørvið, sum er merkt av umsorgan, nærveru og tryggleika.
Vit vilja skapa rúm og tíð, soleiðis at barnið kann brúka sítt hugflog, undrast og mennast í samspæli við onnur. Vit virða ymiskleikan, og leggja dent á at stuðla tí einstaka barninum á tí støði barnið er.
Tað námsfrøðiliga málið er at virka fyri, at vit fáa sosial, sjálvstøðug, ábyrgdarfull, skapandi og lívsglað børn, sum kunnu taka lut í sosialum felagsskapum. Styrkja teirra førleikar at kunna klára seg í einum fjøltáttaðum og umskiftiligum samfelag.


text:
Útisetar
Ókeypis flutningur til limir í Danmark
Bank Nordik og Smyril Line stuðla Bókaklubbanum soleiðis, at limir í Danmark ikki rinda nakran eykakostnað fyri flutningin úr Føroyum til Danmarkar. Útisetar í Danmark rinda sostatt sama kostnað fyri bøkurnar sum limir í Føroyum.
Heldur ongin eykakostnaður verður lagdur afturat, um fleiri bøkur verða bílagdar.
GG: Tíverri ber ikki til at rinda fyri limaskap umvegis danskan banka. Í staðin kanst tú nýta gjaldskort ella rinda umvegis føroyskan banka.
Trýst her og tekna teg sum lim í Bókaklubbanum.
Stuðulin frá Bank Nordik og Smyril Line merkir eisini, at limir í Bókaklubbanum í Danmark kunnu halda STROK og Píka7 uttan at gjalda fyri flutning, tí bløðini verða send saman við bókapakkunum. Trýst her og tekna hald fyri STROK og Píka7.


text:
Seinnapartin klokkan 16.15 spælir føroyska kvinnulandsliðið EM-undankappingardyst móti Danmark í høllini á Hálsi í Havn.
FM1 sigur beinleiðis frá dystinum. Sendingin byrjar klokkan 15.45. Øll kunnu hoyra FM1 á www.fm1.fo
Í fyrsta umfari vann Danmark 27-22 á Eysturríki á útivølli, og Føroyar taptu 19-26 fyri Rumenia á útivølli.
Aftur hesaferð eru altjóða veddingarfyritøkur, ið ikki vilja lata odds uppá ein sigur til mótstøðuliðið hjá Føroyum. Tað sama hendi undan dystinum móti Rumenia í farnu viku.
Hinar veddingarfyritøkurnar sum "tora" at geva odds uppá ein sigur til Danmark á Føroyum lata bert 1,01 í oddsum fyri ein danskan sigur.
Oddsini uppá føroyska heimasigur sveiggja millum 15 og 31 í oddsum. Oddsini uppá javnleik liggja millum 21 og 34.


text:
Útbúgvingarlongd: 4 ár
Skúlagongd: Føroyar
Eftir lokna útbúgving: Sveinabræv
Sum lesandi til maskinsmið fært tú grundleggjandi frálæru um maskinur í vinnuni, og tú lærir at forrita, seta upp og dagføra tær.
Undir útbúgvingini lærir tú at framleiða lutir til eitt nú pumpur, vindmyllur, robottar, motorar, flogfør og bilar. Tú fert at fáast við bæði manuellar og automatiskar maskinur.
Maskinsmiðir starvast ymisk støð so sum á skipasmiðjum, verkstøðum og í jarn- og metalídnaðinum.
Sum maskinsmiður arbeiðir tú við stýringstekniskum skipanum og maskinum. Í útbúgvingini lærir tú at byggja upp, forrita, finna brek og at umvæla einfaldar stýringstekniskar skipanir, tú lærir at velja røtt amboð og rætt dátugrundarlag í sambandi við framleiðsluuppgávur.
Eisini lærir tú um framleiðslutilgongdir og at viðlíkahalda og montera høvuðspartarnar av einum motori, at gera minni konstruktiónir av plátu, røri og stálprofilum, og einfaldar viðlíkahaldsuppgávur av eitt nú rørskipanum, pumpum og ventilum.
Í lærutíðini verður skift millum verkliga læru á góðkendum læruplássi umframt skúlagongd, sum kann fara fram á TSK í Klaksvík ella á Glasir.
1. skeið
20 vikur
2. skeið
20 vikur
3. skeið
10 vikur
Sveinaroynd
5 vikur
Yrkisútbúgvingar er skiftisútbúgvingar, har tú skiftir ímillum at vera í læru/arbeiða á einum arbeiðsplássi og at ganga í skúla.
Yrkisútbúgvingar fáast við at lærusáttmáli verður gjørdur ímillum ein arbeiðsgevara í yrkinum og ein, sum ynskir at gerast lærlingur.
Ymisk viðurskiftir eru, sum partarnir eiga at kunna seg um, áðrenn lærusáttmáli verður undirskrivaður.
Niðanfyri er stutt kunning um ymisk viðurskiftir ísv. at lærusáttmáli verður undirskrivaður og ynskir tú meiri vitan, ber til at lesa aðrastaðni á heimasíðuni ella at lesa námsskipanina, sum er viðfest niðast.
Tað eru tvær inngongdir til eina útbúgving sum maskinsmiður. Tú kanst antin:
Til ber at taka 1. og 2. skúlaskeið uttan sáttmála, men eftir tað slepst ikki víðari í útbúgvingini uttan at gera sáttmála við arbeiðsgevara. Hevur tú tikið skúlagongdina áðrenn tú gert sáttmála við lærumeistara, verður samlaða sáttmálatíðin stytt við 40 vikunum fyri 1. og 2. skúlaskeið.
Inngongd við sáttmála:
Ynskir tú at gera sáttmála beinan vegin, heitir tú á arbeiðsgevara í yrkinum, um at gera sáttmála tykkara millum. Tá bindur tú teg til setanina/arbeiðsgevaran til útbúgvingin er liðug eftir treytunum í sáttmálanum, sum td. at tú arbeiðir 8-16 hvønn dag og annars livir upp til skildurnar í sáttmálanum.
Arbeiðsgevarin hinvegin, bindur seg til at læra teg alt tað fakliga, ið er kravt, so at tú hevur nomið tær førleikamálini, sum eru lýst í útbúgvingarkunngerðini og verður før/ur fyri at standa útbúgvingina og sveinaroyndina áðrenn lærutíðin er av.
Gerst tú sáttmála við lærumeistara beinan vegin, byrjar tú oftast í læru, til skúlin, har tú skalt taka skúlagongdina, kallar teg inn á eitt skúlaskeið.
Inngongd uttan sáttmála:
Til ber at fara undir eina yrkisútbúgving beinleiðis eftir 9. flokk. Tú kanst byrja eina yrkisútbúgving við at søkja inn á 1. skúlaskeið á einum av miðnámsskúlunum, sum bjóða útbúgvingina.
Søkir tú beinleiðis inn á skúla uttan lærusáttmála, skal søkjast innan umsóknarfreistina hjá skúlunum. Vanliga liggur freistin um hálvan mars. Skúlarnir gera á hvørjum ári vart við, tá klárt er at søkja.
1. skúlaskeið tekur 20 vikur og byrjar vanliga í august á hvørjum ári. Um tú heldur fram á 2. skúlaskeiði, byrjar tað vanliga í januar og tekur eisini 20 vikur.
Tá tú hevur tikið eitt ár við skúlagongd, slepst ikki víðari, uttan at tú tá gerst lærusáttmála við eitt arbeiðspláss.
Útbúgvingarkunngerðin fyri maskinsmið sigur, at førleikarnir lærlingurin skal hava ognað sær við útbúgvingarlok, eru hesir:
1) Ástøði. Grundleggjandi teoretisk vitan, sum styðjar undir verkligt arbeiðið.
2) Tilfarslæra. Grundleggjandi vitan um ymisk sløg av stáli, rustfrítt stál, aluminium kopar, bronsa, nylon v.m.
3) Amboð og Maskinur. Góða vitan um hondamboð og maskinur.
4) Uppmerking. Máting, mátiamboð og uppmerking. Góðskutrygging.
5) Tilskering og tilevning. Mekanisk og termisk skering, dreying og fresing, sveising og lodding v.m.
6) Keldur. At finna t.d. galdandi normar á skrift ella teldu.
7) Tekning. Faktekning við hond og við teldu.
8) Umhvørvi og persónlig trygd. Rudding og trygd eftir reglum. Fakligar reglur, brand og fyrstahjálp.
9) Skjalføring. Frágreiðing. Kundatænasta.
10) Verk. Grundleggjandi hegni sum breiður smiður.
Ymisk viðurskiftir eru, sum partarnir eiga at gera sær greitt, áðrenn sáttmálin verður undirskrivaður.
Lærlingurin eigur at vita, hvat hann skal læra ígjøgnum lærutíðina, hvussu long lærutíðin er, hvar skúlagongdin er, hvønn sáttmála/fakfelag yrkið hoyrir til, hvør lønin er og um sáttmálin inniheldur rætt til løn undir sjúku ella um lærlingurin skal søkja um sjúkradagpening undir sjúku.
Lærumeistarin skal hava læruplássgóðkenning áðrenn hann kann taka lærling. Harafturat eigur lærumeistarin at kunna seg um lærumálini og tryggja sær, at fyritøkan fær lært lærlingin tað, sum er kravt. Lærumeistarin skal eisini tryggja sær, at faklært fólk er til at taka sær av lærlinginum.
Áðrenn tú skrivar undir sáttmála, er umráðandi at hava í huga, at tú:
Hevur hug at arbeiða við tøkni, maskinum og amboðum
Ert arbeiðssam/ur og handalig/ur
Ert tilreiðar at arbeiða bæði á verksmiðju og hjá kundum
Ert nærlagd/ur og neyv/ur
Dugir væl at fyrireika uppgávur
Ert tænastusinnað/ur og dugir at tosa við kundar
Dugir at samstarva við onnur
Lærusáttmálin partarnir undirskriva sína millum, er galdandi til lærlingurin hevur staðið sveinaroyndina og fyri at ógilda sáttmálan krevst, at báðir partar skriva undir. Tó er ein royndartíð á 6 mánaðar ásett, har báðir partar kunnu siga sáttmálan upp, eisini hóast teir ikki eru samdir um avgerðina.
Royndartíðin á 6 mánaðir er einans galdandi fyri tíðina á arbeiðsplássinum. Tað merkir, at er skúlagongd partur av teimum fyrstu 6 mánaðunum, verður hendan tíðin løgd afturat royndartíðini á 6 mánaðir.
Hetta er ásett fyri at geva pørtunum umhugsunartíð. Eftir at lærlingurin hevur verið á læruplássinum í 6 mánaðir, hevur hvørgin parturin møguleika fyri at siga sáttmálan upp, uttan so at sáttmálin verður álvarsliga misrøktur av øðrum partinum. Tó hava partarnir møguleika fyri at siga sáttmálan upp, um teir eru samdir um avgerðina og báðir undirskriva uppsøgnina.
Skal sáttmálin sigast upp, verður hetta gjørt við at útfylla oyðublaðið "Umsókn um broyting í lærusáttmála" og senda Yrkisdeplinum.
Tað er umráðandi, at lærusáttmálin verður sendur Yrkisdeplinum beint sum hann er undirskrivaður, tí læran kann í fyrsta lagi byrja frá tí degi, Yrkisdepilin hevur móttikið sáttmálan. Hetta er einans galdandi, um sáttmálin er rætt útfyltur frá byrjan og allir neyðugir upplýsingar fylgja við sáttmálanum.
Er sáttmálin ikki rætt útfyltur ella mangla upplýsingar ella skjalprógv, ið hoyra til sáttmálan, er sáttmálin ikki endaliga góðkendur, fyrr enn Yrkisdepilin hevur móttikið øll skjalprógv. Heitir Yrkisdepilin á partarnar um at broyta ella rætta í sáttmálanum, ella at senda nýggj skjalprógv, skal hetta gerast beinan vegin. Verður hetta ikki gjørt beinan vegin kann tað hava við sær, at sáttmálin ikki verður roknaður sum góðkendur, fyrr enn frá tí løtu, at Yrkisdepilin hevur móttikið manglandi upplýsingarnar.
Tá sáttmálin er góðkendur, verður hann sendur lærlingi og lærumeistara aftur. Er talan um lærling undir 18 ár, verður sáttmálin eisini sendur verjanum.
Lærutíðin er ymisk fyri hvørja útbúgving og avhongur av, um tú hevur aðra útbúgving, ið hevur partvíst samanfallandi lærdóm við útbúgvingina tú fert undir. Handverksútbúgvingarnar eru tær flestu so mikið sermerktar, at lærutíðin ikki broytist nógv, uttan so at tú hevur tikið skúlaskeiðini til útbúgvingina, áðrenn læran byrjar ella hevur arbeitt nógv ár innanfyri yrkið, sum tú fert í læru í. Eitt nú verður lærutíðin ikki stytt, hóast tú hevur eina miðnámsútbúgving, men tú sleppur undan at taka somu skúlafakini umaftur, um tú hevur tey frammanundan.
Hevur tú arbeitt innan yrkið í nógv ár við viðkomandi uppgávum, kann søkjast um stytting í lærusáttmálanum. Fyri at fáa játtað stytting, skal skjalprógv fylgja við, har lýst verður:
Lærutíðin, ið er ásett í sáttmálanum, fevnir um læruna á arbeiðsplássinum, skúlagongd og feriu.
Í ávísum førum ber til at leingja sáttmálan. Les meira um hetta á síðunum "Til lærlingar" ella "Til lærupláss".
Í einari føroyskari yrkisútbúgving verður skift ímillum læru og skúlagongd ígjøgnum alla útbúgvingina.
Skúlagongd: skúlagongdin kann fara fram í Tórshavn ella í Klaksvík. 55 vikur av teimum 4 læruárunum eru skúlagongd:
Stutt kann sigast, at 1. skúlaskeið hevur størsta partin av almennu fakunum og eitt sindur av verkstaðslæru. Almenn fak eru fak so sum føroyskt, enskt og støddfrøði.
2. skúlaskeið er yrkisrættað í størri mun - bert eitt alment fak liggur í hesum skúlaskeiðinum. Á 2. skúlaskeiði verður undirvíst í yrkisfakunum, eins og verkstaðstímarnir eru fleiri.
Á 3. skúlaskeiði byrjar fyrireikingin til sveinaroyndina og eru allir tímar yrkisrættaðir.
Sveinaroyndarskeiðið er til at gera sveinaroyndina, ið fevnir um ein ástøðiligan part og ein verkligan part.
Tá tú hevur staðið sveinaroyndina fært tú Sveinabræv og kanst kalla teg timburmann og yrkislærdan.
Neyvt yvirlit yvir fak og tímatal sæst í námsskipanini fyri yrkið.
Ert tú 30 ár ella eldri og hevur í minsta lagi fimm ára starvsroyndir, kanst tú verða førleikamett/ur upp ímóti einari føroyskari handverkaraútbúgving.
Ein førleikameting kann vera við til at stytta munandi um lærutíðina, um hon vísir, at tú hevur viðkomandi førleikar innan yrkið, ið tú hevur valt at útbúgva teg í.
Ein og hvør, sum lýkur treytirnar, kann søkja Yrkisdepilin um at verða førleikamettur. Ein førleikameting er ein tilgongd, ið fevnir um innsavnan og skráseting av upplýsingum um royndir og førleikar, ið ein umsøkjari hevur. Tað er umsøkjarin, ið hevur ábyrgdina av at útvega allar neyðugar og viðkomandi upplýsingar. Upplýsingarnar verða fingnar til vega við samrøðu, váttanum, prógvum, uppgávuloysnum o.s.fr. Ein meting verður gjørd av innsavnaðu og skrásettu førleikunum. Henda meting tekur altíð støði í einari viðkomandi føroyskari útbúgving, sum umsøkjarin ætlar sær at fara undir. Førleikametingin endar við einari niðurstøðu, sum er eitt løggildugt skjal, ið prógvar tínar førleikar.
Les meira um førleikameting innan tær føroysku yrkisútbúgvingarnar aðrastaðni á heimasíðuni hjá Yrkisdeplinum.
Set teg í samband við vegleiðingina í Yrkisdeplinum, at fáa nærri kunning um tínar møguleikar við førleikameting.
Lærlingar fáa fasta løn ígjøgnum lærutíðina, bæði tá teir eru til arbeiðis og tá teir eru í skúla. Lærlingar eru fevndir av sáttmála ímillum arbeiðsgevarar og fakfeløg, sum eru partar á arbeiðsmarknaðinum. Minstalønin, sum lærlingur kann lønast eftir, er ásett í sáttmálanum ella lønartalvuni, sum hoyrir til sáttmálan.
Lærumeistarin fær endurrindað part av lønini, sum lærlingurin fær, tá hann er í skúla, við at søkja Yrkisdepilin um endurgjald.
Partarnir hava altíð møguleika at áseta hægri løn. Tá skal hetta eyðmerkjast í sáttmálanum. Endurgjaldið, ið lærumeistarin kann søkja Yrkisdepilin um at fáa endurrindað ígjøgnum lærutíðina, verður roknað av lærlingalønini og ikki av faktisku lønini, ið arbeiðsgevari rindar.
Nýggjastu sáttmálin og lønartalvan eru altíð at finna á heimasíðuni hjá Vinnuhúsinum: www.industry.fo.
Ert tú í læru hjá eitt nú Landsverk ella øðrum almennum stovni, ert tú lønt/ur eftir sáttmála ímillum handverkarafeløgini og Fíggjarmálaráðið. Lønartalvan er at finna á heimasíðuni hjá Fíggjarmálaráðnum undir Lønardeildini: www.fmr.fo.
Tá ið tú ert liðug/ur við útbúgvingina kanst tú arbeiða í yrkinum, stovna egna fyritøku ella fara undir framhaldslesnað. Heldur tú fram við lesnaðinum, kann verða neyðugt at taka ávís fak á miðnámsstigi, áðrenn tú kanst lesa víðari.
Ynskir tú at vita meira neyvt, hvørji krøvini til víðari lestur eru, kanst tú seta teg í samband við Vegleiðingarstovuna, www.vegleiðingarstovan.fo, ein av vegleiðarunum á miðnámsskúlunum ella skúlan tú umhugsar at søkja inn á, fyri at fáa neyvt svar.
Her er listi yvir lærupláss, sum í løtuni hava – ella hava havt - lærlingar í læru innan yrkið. Virkir og stovnar, sum ynskja at taka lærlingar í læru, skulu søkja um at fáa eina læruplássgóðkenning innan tey yrki, sum læruplássið kann bjóða.


text:
Í seinastu sendingini í hesum fyrsta umfarinum gongur leiðin til Kolturs
Hesa ferð gongur leiðin til Kolturs, har Gutti fer at ganga fjøllini og at fletta saman við royndum og mergjaðum fjallfólki.
Eisini finnur Gutti soppar og brobber, sum hann matger alternativar lambsrættir við. Millum annað letur Gutti upp fyrstu "durumbiks" í Koltri.
Lagt til rættis: Pætur Marjunarson Dahl.
Er kopiera
Tak niður
Bíða við..
Spískamarið
Um Sendingina
Savnssending
Fýra nýggir partar verða sendir áðrenn jól 2014 meðan tríggir nýggir partar verða sendir eftir ársskiftið.
Spískamarið leggur dent á allar tær góðu rávørurnar, sum okkara 18 oyggjar hava at bjóða.
Saman við Gutta Winther ferðast vit kring Føroyar og uppliva umhvørvið og fólkini kring hesar ómetaliga góðu rávørur. Í føgru føroysku náttúruni og í býlingum av tí gamla slagnum, matgerð Gutti siðbundnan føroyskan mat á ein øðrvísi, einfaldan og spennandi hátt.
Matur, fólk og náttúra - tað er sonn matgleði. Tað er Spískamarið, vælkomin!


text:
Sólarris
Tætt við vakra sandin í Húsavík ber til at leiga ungmannahúsið Sólarris til tiltøk, seturskúla o.a.
Har eru nógvar áhugaverdar søgur og sagnir at hoyra úr Húsavík, m.a. um Húsfrúnna í Húsavík, sum sigst hava verið ríkasta kvinnan í Føroyum.
HENT AT VITA
Pláss er fyri 45 gistandi.
Vit hava væl útgjørdan køk, vaskimaskinu, turkitrumlu og brúsu.
PRÍSUR
Prísur fyri hvønn er kr. 75,- fyri náttina
Minsti prísur er kr. 1500,- fyri náttina
Reingerð: kr. 1500,- (kann veljast frá)
BÍLEGGING
Tú kanst bíleggja húsið umvegis Sandoyar Kunningarstovu á teldupost info@visitsandoy.fo.


text:
Tað grør um gangandi fót
Tað er at gleðast um, at Havnin í dag fekk sína fyrstu løðistøð til el-bilar. Tað eru nú longu nógv ár síðani SEV setti sær fyri at leggja á annan bógv við varandi orkukeldum. Í 2009 varð GRANA-samstarvið gjørt millum SEV og DONG Energy, har avtalað varð, at felags átøk skuldu gerast, og fokus setast á at menna og fáa meiri varandi orku inn á føroyska el-netið.
SEV útvegaði sær nakrar el-bilar, sum kommunur og virkir eisini fingu loyvi at lána og seinni yvirtók m.a. Nærverkið tveir av hesum bilum til heimahjálpirnar. Við samstarvinum var málið hjá SEV eisini at fáa útbygt orkuskipanina í Føroyum við meiri vindorku. Sjálv var eg í SEV-nevndini árini 2009-12 og havi tí verðið ein partur av hesum frambroti, ikki minst tá ið farið varð frá Víkvatnsætlanini og til m.a. vindmyllulundina í Húsahaga, sum alt er at fegnast um. Jú, her eru stór tøk tikin, nógv er lyft í felag og enn skulu stór tøk takast.
Tað var longu á heysti í 2014, at eg legði uppskot fram í býráðnum um at fáa sett løðistøðir upp í býnum. Tí fegnist eg eisini um, at SEV nú hevur sett eina løðistøð á Skálatrøð í Havn. Frammanundan hevur SEV sett løðistøðir upp ymsastaðni í Føroyum og har tann allar fyrsta varð sett upp í Klaksvík.
Tórshavnar kommuna eigur sjálvandi at ganga á odda við grønum loysnum.
Kommunan hevur í verki víst, at tað ber til við grønum loysnum. At hita Boðanesheimið við sjóvarhita er eitt av úrslitunum, sum vit øll fegnast um. Tað var mikið politiskt rumbul, tá ið tann avgerðin skuldi takast, tí løtuvinningurin við eini oljufýring var bíligari, men tíbetur eydnaðist at fáa meiriluta fyri hesi grønu loysnini.
Løðistøðirnar eru ein týðandi liður í tilgongdini at elektrifisera Føroyar á grønu kósini frameftir, sum hevur til endamáls at gera Føroyar óheftar av olju.
Men skal SEV røkka síni visión 2030 um at øll elorka á landi skal stava frá varandi orkukeldum, er eisini neyðugt at Tórshavnar kommuna gongur á odda við grønum loysnum. Eitt nú kann kommunan ganga á odda við at skifta alla kommunalu bilparkina til el-bilar og at seta fleiri løðistøðir upp. Tað er eisini ein sjálvfylgja at kommunan setur sum krav, at allir nýbygningar og allar húsaumvælingar skulu byggja á grønar og orkusparandi loysnir.
Tá vit í komandi valskeiði fara at loysa parkeringstrupulleikarnar í miðbýnum, kundu vit eisini hugsað um at sett pláss burturav til el-bilar og soleiðis stuðla uppundir gongdina. Soleiðis eigur Tórshavnar kommuna at ganga á odda við grønum loysnunum á øllum økjum.
Tað grør um gangandi fót, og eg fegnist um fyrstu løðistøðina í Havn. Men hetta má bert verða fyrsta stigið á leiðini, og Tórshavnar kommuna eigur at seta sær sum mál at vera grønasti høvuðsstaður í Norðurlondum.
Marin Katrina Frýdal, býráðslimur
Tjóðveldi


text:
Sunday, September 23, 2012
Nordic Cool – Føroyum kulast - Framíhjá 3
Í vetur fer Tróndur Patursson at framsýna í Kennedy Center í Washington D.C. – komandi dagarnir fara vit at miðsavna okkum um summi av teimum listafólkunum, sum hava havt henda heiður áðrenn hann.
Í 2011 sýndi listamaðurin Jitish Kallat fram í sambandi við festivalin Maximum India. Hansara verk “Public Notice 2” endurgevur søguligu røðuna hjá Mahatma Gandhi og í tí arbeiðir hann við mótsetningum millum tað intima og tað monumentala, millum pínu og vón, millum tað spontana og hondverk, millum Asia og Europa, millum klassiska hevd og modernaðan reklamustíl, einstaklingar og hópin.
Posted by Listin at 8:38 AM


text:
V. U. Hammershaimb, 1819-1909
„Løgmanssonurin Venceslaus Ulricus Hammershaimb var føddur á Steig í Sandavági í 1819. ... [Hann] lærdi at lesa hjá abba sínum, fútanum [Wenzel Hammershaimb], og lærdi at skriva hjá Jens Davidsen, amtsskrivara. Í 1831 fór Hammershaimb til Danmarkar, hann tók studentsprógv í 1839 og fór síðan at lesa gudfrøði í Keypmannahavn. Í lestrarárunum fekk hann stóran áhuga fyri norrønum máli, hann kom saman við íslendskum studentum og kom í vinalag við fornminnisgranskaran Svend Grundtvig. Hann varð her fyri ávirkan, ið gjørdi, at hann setti sær fyri at virka til frama fyri føroyskt mál og mentan. ... [H]ann doyði í 1909.“
Føroysk bókmentasøga 1. (2011). Malan Marnersdóttir og Turið Sigurðardóttir. (S. 284-285). Tórshavn: Nám


text:
The International Battlepass er komi til Dota 2.
Hesaferð hava Steam valt at hava Manila Major og The International battlepass saman, soleðis at spælarir kunnu brúka meira tíð at arbeiða uppá sínar quests, wagering og annað.
Í løtuni hevur compendium longu samla heili 4,150,256$ dollarir til kappingina.
Courier: Í Compendium fært tú ein courier sum broytist meira level tú fært í tínum Compendium.
Quests: Umaftur hesaferð hava teir gjørt 3 quests. Ursa sum carry quest, Clinkz sum Mid quest og løgið nokk Windranger sum support quest.
Wagering: Jú hægri títt compendium level er jú meira coins fært tú at wagara við
Community challenge: Mini games í compendium, hvørjaferð spælarirnir røkka eitt mál saman, fáa battle pass eigarir 3 fireballs at senda.
International Ranked: Eitt nýtt rank system til teir spælarirnir ið hava hug til at fáa nýtt rank. Onkrir spælarir halda seg hava uppiborði hægri mmr, hetta er ein góður máti at fáa nýtt MMR uttan at stovna sær ein nýggjan brúkara.
Battle Cup: Hvørt vikuskifti verður ein lítil kapping har 8 tilvildarlig lið spæla í einari single elimination kapping. 8 lið = 3 dystir.
Enn er ikki útgivið hvat vinnarin av hesari mini kappingini fær.


text:
Tann gylta undirskriftin
2021-09-29 07:40
Tað sum (…) uppá onkran máta blívur avbjóðingin er, at tað blívur næstan ein trúðarspurningur, sum t.d. diskussiónina sum vit hava nú: hvønn trýrt tú uppá?
- Hallbera West, Dagur og vika, mánakvøldið 27. septembur 2021
Eftir at hava hugt og lurtað eftir Kringvarpinum seinastu dagarnar, er lætt at sita eftir við eini kenslu av, at avgerðin hjá Fiskimálaráðharranum er grundað á nepotismu.
Innslagið í Degi og viku mánakvøldið byrjaði við lýsingini av, at vit eru nøkur, ið hava fingið virðir fyri nógvar milliónir frá Fiskimálaráðharranum, Jacob Vestergaard. Tískil er nærliggjandi at spyrja, hvussu vit fingu part av hesum virðum, og hvussu stór virðini eru.
Vit hava fingið játtan uppá eina verkætlanin, sum fevnir um, at kvotan verður fiskað av einum av verandi aktørunum í vinnuni, og síðani verður sildin flutt til Leirvíkar í tangabili, førd inn á virkið, flakaskorin og skorin í bitar, áðrenn bitarnir verða marineraðir ella kryddaðir í tunnur. Vit í Tavuni hava arbeitt við verkætlanini síðani 2017, tá farið varð undir at krydda sildabitar í tunnur. Í 2019 varð farið undir at marinera sildabitarnar. Í hesum sambandi var Kringvarpið í Leirvík og gjørdi eitt innslag um framleiðsluna.
Innslagið kann síggjast her: Marinera sild til sviar
Stórsta avbjóðingin hevur verið at fingið hendur á rávøruni, men av tí at Tavan í 2017, meðan nevndarformaðurin, Ingvar Joensen, var stjóri, fekk tillutað royndarkvotur frá Fiskimálaráðnum, tá Høgni Hoydal var Fiskimálaráðharri, bar til at fara undir hesa framleiðslu. Tavan hevur fingið royndarkvotur á hvørjum ári síðani 2017. Meðan royndarkvoturnar eru eitt ára loyvir, hevur Tavan nú fingið tillutað kvotu næstu fimm árini.
Av tí at Tavan ikki eigur egið skip, verða kvoturnar fiskaðar av verandi aktørum í vinnuni, ið Tavan síðani keypir sildina frá fyri marknaðarprís. Í 2020 keypti Tavan sild fyri í alt 3,5 mió. kr. Samlaða søluvirðið var 7 mio. kr., og samlaða virðisøkingin var tískil í alt 3,5 mió. kr. Ein partur verður seldur av landinum sum sildabitar, meðan størri parturin verður verandi í Føroyum sum slógv.
Av virðisøkingini blivu 1,2 mió. kr. nýttar í lønarútreiðslum hjá teimum umleið 40 starvsfólkunum, ið framleiddu sildabitarnar, meðan 1,5 mió. kr. blivu nýttar til aðrar útreiðslur, herundir salt, sukur, edikssýra, flutning o.a..
Av framleiðsluni í 2020 er tískil ein lítil mió. eftir, ið Tavan hevur at ráða yvir. Hetta yvirskotið skal millum annað fíggja íløguna, umframt viðlíkahald av amboðum og menning av verkætlanini.
Í avgerðini hjá Fiskimálaráðnum stendur, at Fiskimálaráðið metir, at talan er um eina áhugaverda verkætlan, ið fevnir um menning, nýskapan og virðisøking. Av hesi virðisøkingini fer tann stórsti parturin út í samfelagið aftur, og tískil kemur tað øllum borgarunum í Føroyum til góðar, antin beinleiðis ella óbeinleiðis.
Harumframt verður slógvið framleitt til fiskafóður í Føroyum, ið verður nýtt sum laksafóður. Tískil verður slógvið somuleiðis virðisøkt í Føroyum, sum aftur kemur føroyska samfelagnum til góðar.
Í avgerðini um útlutan av menningarkvotum í 2018, fekk Tavan noktandi svar. Í grundgevingini stóð, at orsøkin til noktandi svarið var, at virksemið hjá Tavuni liggur í Eysturoynni, og tískil ikki lýkti treytunum í lógini. Atlit bleiv tískil ikki tikið til menning, nýskapan og virðisøking í hesi avgerð, men um staðseting.
Eftir stendur spurningurin: hvat trýrt tú uppá? Trýrt tú, at Fiskimálaráðharrin hevur útlutað virðir fyri milliónir til vinir og kenningar, ella trýrt tú, at Fiskimálaráðharrin hevur útlutað kvotur til verkæltanir, ið eru mennandi, nýskapandi og virðisøkjandi, har virðini koma samfelagnum til góðar?
Nicolas Stauss, Tavan
28. septembur 2021


text:
Vit ynskja at kunngera alt ráð Guds
Áp. 20,27
Kategori: Tíðindi
TWR-NETVARP á enskum: We invite you to join us for a live, 60-minute webinar with speakers from the Roma community in Europe! Did you know:* Roma compose the biggest ethnic group in Europe (10-12 million)?Next to Jews, Roma have been the most consistently persecuted minority in Europe?* Roma are...Read More
Á heimasíðuni hjá Ebenezer verður lýst: AVLÝST: Samfelagsstevnan 2021, sum skuldi vera í døgunum frá mikudegi 3. november til og við sunnudag 7. november, er avlýst. Vit harmast almikið, at vit aftur í ár eru noydd at avlýsa samfelagsstevnuna orska av koronu. Hendan avgerð er tikin við verandi smittustøðu...Read More
KELDUVAÐIÐ sunnukvøldið 24. okt. kl. 21.00 á radio.fo – Fm102 og FM107,1.Vertur: Jóhan við Neyst. Poul í Skorini talar um evnið: “At fara rættvísur til hús” Orðið: “Hættisligar sniðgøtur” Kári Kjelnæs lesur. SANGIR:“Tú sum hevur Frelsaran ei funnið, djúpt í sálini ein longsil býr.” Yrkt: Inga Mc. Kendry. “Er...Read More
Bogi Vang, sum er í leiðsluni í felagsskapinum Echoes International hevur gjørt eina framløgu, sum greiðir frá virkisøkinum hjá hesum felagsskapi, sum áður var kendur sum Echoes of Service.Echoes of Service samstarvaði við kendar trúboðarar, sum vóru í Føroyum fyri meira enn 100 árum síðan, t.d. William G. Sloan...Read More
Agnas Sunrid Steensen, fødd á Dul, ættað úr Tórshavn, búsitandi í Hirtshals, andaðist á Hjørring sjúkrahúsi mikudagin 13. oktober, 89 ára gomul. Jarðarferðin verður úr Ebenezer fríggjadagin, 22. oktober kl. 14. Minnisgáva kann latast Malta í Hirtshals, konta í BankNordik. Jarðarferðin verður netvarpað her á evr.fo – trýst á...Read More
Sunnukvøldið, 17. okt. kl. 21.00 á radio.fo – senda vit “KELDUVAÐIД har Øssur Berghamar talar um evnið: “Hann kom til sítt egna”. Orðið: “Føðingardagur samkomunnar” – Gunnleyg Kallsberg lesur SANGIR Í SENDINGINI:“Harri, herskaranna, nær okkum trín,” – (nr. 1 í NSGF).Upptøka úr Betesda, har kórini í Ebenezer og Betesda...Read More
Samfelagsstevnan 2021 verður – um Gud vil – frá mikudegi, 3. november til og við sunnudag, 7. november. Stevnan verður hildin í Ebenezer, og í vikuskiftunum í Ítróttarhøllini á Halsi. Nærri kunning um møtini kemur seinni. Øll eru hjartaliga vælkomin til samfelagsstevnuna. Kelda: ebenezer.fo...Read More
Poul Jóhan Djurhuus skrivar: Tað er júst i dag, týsdagin 11. oktober, 85 ár síðani trúboðarin Brynleif Hansen, sáli varð borin í heim 11. oktober 1936 í Fuglafirði. Foreldrini vóru Malena og Hans Hansen, vanliga róptur Hans á Lakjuni. Tey fingu 7 børn, har Brynleif var nummar fýra í...Read More
Poul Jóhan Djurhuus skrivar: Tað eru júst í dag, mánadagin 11. oktober 2021, 140 ár síðani havnagentan Elsba í Geil og skotski trúboðarin William Gibson Sloan gingu í hjúnaband saman. William Gibson Sloan kom til Føroya á fyrsta sinni í 1865 at kunngera evangeliið. Tað gingu 15 ár, áðrenn...Read More
Sunnukvøldið 10. okt. kl. 21.00 á Radio.fo – TALA: John E.HøjEvni: – Ísrael SANGIR í sendingini: “Halleluja, halleluja, syng hans prís mót Himli hátt.” – (nr. 295). Orð: Samuel T. FrancisTýtt: Ingálvur av Reyni. “Zions land mítt stavnhald er, glaður í Guds stóru frelsu.” – (nr. 1276).Orð: Jennie B....Read More


text:
Arbeiðið við at dagføra allar okkara metlistar heldur fram, og nú er komið á mál við øllum teimum føroysku metunum. Størra uppgávan er tó eftir enn, tí bólkametini fylla nógv, og okkara ungu íðkarar hava verið sera raskir, so tað er ein rúgva av bólkametum, sum skulu dagførast. Meðan innandurakappingar hava verið í hæddini, kunnu tit hyggja at metlistunum hjá monnum og kvinnum her.
Metlistarnir liggja annars á bjálkanum á forsíðuni undir “met”
[TABLE=5]
Jógvan K. Glerfoss eigur elsta innadurametið, sum er frá januar 1993. Hann er í dag ein av høvuðsvenjarunum í Bragdinum.
[TABLE=4]


text:
Hendan søgan byrjaði hin 20. mars, tá ið danska svimjisambandið kunngjørdi at tey høvdu valt at flyta Danish Open 2019 úr Bellahøj Svømmestadion, av tí at blámusoppur er staðfestur í gólvinum har.
Dagin eftir varð fráboðað at Danish Open 2019 verður í Taastrup Svømmehal, sum ikki hevur somu pláss til áskoðarar sum Bellahøj, og har tey tí velja at stroyma, heldur enn at bjóða inn.
Hin 28. mars visti minby.dk at siga, at Bellahøj Svømmestadion steingir í september, væntandi í 9 mánaðir, og at Københavns Kommune hevur sett av knappar 40 milliónir krónur til umvælingar.
Sama dag skrivar sn.dk um umstøðurnar í Taastrup, at tey eftir øllum at døma, øllum førum i løtum, fara at kappast á fýra 50m-geilum, samstundis sum har verður skúlasvimjing á seks 25m-geilum við síðuna av.
Hin 29. mars skrivar danska svimjisambandið, at tey hava stovnað eina ‘transportpulju’, til svimjifeløg at kunna søkja um endurgjald fyri øktar útreiðslur av flutningi í sambandi við Danish Open 2019.
Og sama dag fortelur TV2.dk, at Daniel Skaaning mistonkir blámusoppin í Bellahøj Svømmestadion fyri at kostað honum EM í Glasgow í fjør, vegna trupulleikar sum hann hevur haft við andadráttinum.
Óli Mortensen og Alvi Hjelm eru beinleiðis raktir av støðuni við Bellahøj Svømmestadion, við tað at teir til dagliga venja í Bellahøj, og eru meldaðir til Danish Open 2019.
Føroyska svimjilandsliðið annars fer ikki til Danish Open 2019, men í staðin til Bergen Swim Festival 2019, sum er sama vikuskifti.


text:
Ung, ið stríðast við eitt nú strongd, tunglyndi ella angist, hava møguleika at vera við í einum heystskeiði í náttúruterapi
- Kanningar vísa, at bara við at vera úti í náttúruni í 20 minuttir, kunnu vit máta hvussu hjartarútman og blóðtrýstið fara niður, og strongdhormonið, kortisol, í blóðinum lækkar. Okkara nervaskipan verður sissað og tað verður lættari at finna ró í sær sjálvum. Náttúran setur ongi krøv og ger at okkara uppmerksemi kann hvíla. Tað siga Róa Midjord, kliniskur gestalt psykoterapeutur, og Jensia Brodersen, ið hevur lisið gestaltterapi.
Tað er ein framíhjárættur hjá okkum í Føroyum, at náttúran er so nær. Skjótt og lætt er at finna støð, har tú ikki verður órógvað av gearndismeldrinum. Og tað er nakað, sum vit øll kunnu fáa nakað gott burturúr.
Góðan morgun Føroyar er á skránni gerandismorgnar frá klokkan 7:35 til 9:50. Sendingin loftar aktuellum evnum, hevur fastar tættir og leggur upp til interaktivitet. Alt er kryddað við tónleiki, nýggjum og eldri.


text:
Løgmaður sendi fríggjadagin 12. avgust øllum stjórnarráðunum eina fráboðan um ikki at samskifta ella samstarva við felagsskapin Sea Shepheard Conservation Society. Fráboðan løgmans er almenna støðan hjá landsstýrinum. Tað er sjálvsagt upp til borgarar, fyritøkur og felagsskapir í Føroyum sjálvi at gera av, hvørja støðu tey hava til hesi viðurskifti.
Fráboðanin er endurgivin her:
“Nú, ið ymsir felagsskapir og miðlar aftur eru farnir at vísa stóran áhuga fyri føroysku grindaveiðini, verður enn einaferð staðfest, at landsstýrið leggur stóran dent á opna samskiftið, talufrælsið og rættin hjá øllum fólkum, bæði í Føroyum og aðrastaðni til at siga sína meining og eisini til at mótmæla á friðarligan hátt.
Landsstýrið hevur tó onga orsøk at samskifta ella samstarva við felagsskapin Sea Shepherd Conservation Society og umboð teirra. Hesin felagsskapur er kendur fyri ein áleypandi framferðarhátt, ið setur bæði mannalív og ogn í vanda.
So seint sum tann 14. juli í ár tóku øll 89 limalondini í altjóða hvalaveiðifelagsskapinum IWC undir við einari samtykt um trygd á sjónum. Í samtyktini endurtaka IWC limalondini, heruppií Danmark vegna Føroyar og Grønland, sína frástøðu frá framferðarháttinum hjá felagsskapinum Sea Shepherd í sambandi við harðliga og vandamikla ágangin ímóti hvalaveiðini hjá Japan í Suðuríshavinum.
Herverk, vandamikil ágangur og villleiðandi kunning hjá Sea Shepherd, undir leiðslu av Paul Watson, hava myndað virksemið hjá hesum felagsskapi í fleiri áratíggju, bæði ímóti Føroyum og ímóti fleiri øðrum londum og samfeløgum, ið liva av havsins tilfeingi. Eyðkent fyri herferðir hjá felagsskapinum er fullkomilig vanvirðing fyri rættindum hjá londum og fólkum kring heimin at gagnnýta náttúrutilfeingi teirra á burðardyggan hátt í samsvari við altjóða lóg og ST samtyktum og yvirlýsingum.
Landsstýrið leggur dent á, at opinleiki, kunning og upplýsing er vegurin fram, soleiðis at álítandi miðlar og fólk allastaðni sjálvi kunnu gera sær eina breiða fatan av tí týdningi, ið grind hevur í Føroyum í dag.


text:
Hvítusunnudag verður árliga Keypmannahavnar Maraton runnið. Luttakaratalið í ár er metstórt við omanfyri 12.000 rennarum . Av hesum eru fleiri føroyingar við. Bæði føroyingar, sum búgva í Danmark, men eisini fleiri, sum eru farin úr Føroyum at renna.
Vit hava roynt at leita eftir føroyingum á startlistanum, og eru komnir fram á hesar: ( í tilvildarligari raðfylgju)
Ólavur Kjølbro, Høgni Laksafoss, Arni Laksafoss, Árni Jacobsen, Eirikur Hansen, Fríðrikkur Bláhamar, Henry Olsen, Niels Hansson, Sam Vang, Súni Jacobsen, Johan Havn, Ellef Ellefsen, Heri Ólason Dam, Herluf Jacobsen, Jógvan Páll Joensen, John Weihe, Jón Dahl, Marner Jacobsen, Birgir Sigurðsson, Eyðbjørn Karbec Mouritsen, Róar Akralíð, Kári Holm Johannesen, Óli Jákup Jacobsen, Tummas Joensen, Jóhan V. Gunnarsson, Brian Smedemark, Finngerð Sólbjørg Clark, Eyðfinn Bjarnastein, Martin Ennistein Heinesen, Annelisa Justesen og Lydia Lástein.
Ivaleyst eru onkur nøvn gloppin burtur í millum, men tit eru vælkomin at gera eina viðmerking til greinina, og leggja tykkara navn afturat, um tit eru gloymd.
Nú eru ikki øll nøvnini kend í rennihøpi í Føroyum, so tað er ikki so lætt at siga, hvør fer at standa seg best av føroyingunum. Men nøkur kend andlit eru tó við, og av teimum, sum hava staðið seg heilt væl seinastu árini, verður spennandi at síggja, hvussu langt Sam Vang og Eirikur Hansen røkka upp á úrslitalistanum. Eisini Henry Olsen hevur runnið væl í vetur, men vegna skaða er í skrivandi løtu ikki vist, at hann verður við.
FÍF ynskir øllum ein góðan og langan (!) túr og góða eydnu.


text:
Hvørt gerandiskvøld í komandi viku letur Klaksvíkar kommuna dyrnar upp fyri nøkrum av teimum stóru og spennandi verkætlanunum, sum eru í gongd í býnum.
Skráin fyri Klaksvík í fokus er nú komin uppá pláss, og kommunan gleðir seg til at bjóða almenninginum ein forkunnugan og forvitnisligan møguleika fyri at vitja ein stóran part av teimum verkætlanunum, sum í hesum døgum mynda Klaksvík sum bý.
Mánakvøld: Miðbýur og mentanarhús
Vit byrja í miðbýarhjartanum. Her fer Ósbjørn Jacobsen, arkitektur at greiða frá miðbýarætlanini, sum við Biskupstorgi byrjar at taka veruligt skap. Á Biskupstorgi eru 30 nýggjar íbúðir um at verða lyklaklárar, og fyrsta tiltak á skránni er ein rundferð í hesum spildurnýggja bygninginum í miðbýnum. Harumframt verður høvið at síggja nýggja pumpuhúsið, har vekslarin til sjóhitaskipanina er staðsettur. Útsýnið úr íbúðunum á Biskupstorgi gevur harumframt eisini gott yvirlit yvir samlaðu miðbýarætlanina.
Eftir miðbýin verður farið yvir í Posthúsið, sum í næstum verður útbygt og umvælt til mentanarhús. Klassiska sniðið eftir Gregoriussen verður varðveitt í bygninginum, og harumframt verður bygt uppí norðrara endan, har salur við palli og fleiri enn 300 áskoðaraplássum fara at gera umstøðurnar til framførslur av ymsum mentanarligum slag fyrsta floks. Tað er aftur Ósbjørn Jacobsen, arkitektur, sum hevur teknað nýggja mentanarhúsið, og mánakvøldið ber altso til at hoyra hann greiða frá.
Týskvøld: Húsarhaldsskúlin og Nólsoyar Pálsgarðurin
Á øðrum degi fara vit til ein annan part av miðbýarøkinum, har fleiri aðrar verkætlanir eisini eru í gongd. Vit hittast í Kappróðrarneystinum, tí har verður nýggi Húsarhaldsskúlin staðsettur í framtíðini. Húsarhaldsskúlin fer, umframt allar nútímans og hóskandi hentleikar, eisini at rúma lestraríbúðum. Hesi verkætlan fer Svend Sivertsen, arkitektur at greiða frá.
Eftir hetta verður farið inn til grannan, sum er endurreisti garðurin hjá Nólsoyar Páll. Seinastu árini hevur áhugafelagið Nólsoyar Páll við Archibald Black á odda tikið stig til at endurreisa garðin hjá tiltiknu tjóðarhetjuni á júst sama stað, sum Nólsoyar Páll saman við Marin Malenu búleikaðist í 19. øld.
Mikukvøld: Skúlatrøð og Ítróttarøkið
Mikukvøldið leggja vit fyri á byggiplássinum, har størsta íløgan hjá Klaksvíkar kommunu nakrantíð stendur í ger. Nýggi bygningurin á Skúlatrøð fer saman við verandi skúlabygningi at hýsa øllum fólkaskúlanæmingunum í Klaksvík í framtíðini, og arbeitt verður í løtuni við at gera mongu skúlastovurnar og stóru felagshøllina á veghæddini. Klaksvík í fokus gevur øllum, sum hava hug, møguleikan fyri at vitja og síggja ein part av nýggja skúlanum taka skap, og á túrinum fer Svend Sivertsen, arkitektur at greiða frá.
Eftir hetta verður ítróttardepilin í fokus, tá vit hittast á loftinum í KÍ-høllini. Her fer Svend Sivertsen, arkitektur at greiða frá Bláa skýlinum, meðan Rúni Abrahamsen, arkitektur fer at greiða frá rennibreytini. Harumframt ber eisini til at vitja nýggja vælverudepilin í Svimjihøllini, sum skjótt verður tikin í nýtslu, og har fer Torkil Mørkøre, leiðari í Svimjihøllini at greiða frá.
Hóskvøld: Ídnaðarøkið á Borðoyarvík og Spinnaríið
Vit enda Klaksvík í fokus við einum áhugaverdum gongutúri, sum byrjar við Bátahylin á Borðoyarvík. Her verður nevniliga arbeitt við nýggja ídnaðarøkinum, sum í fyrstu atløgu fevnir um áleið 15.000 fermetrar til vinnuligt virksemi. Óla Jákup Bech, tekniskur stjóri í Klaksvíkar kommunu fer at greiða frá verkætlanini, meðan vit saman spáka niðan móti nýumvælda Spinnarínum, har endabresturin í Klaksvík í fokus verður.
Eftir umfatandi umvælingararbeiði var Spinnaríið á øðrum sinni karmur um kongaliga vitjan í Klaksvík fyrr í ár. Fyrra ferðin var, tá Fríðrikur 9. Kongur vitjaði Klaksvík í 1949. Hetta er bert ein lítil partur av søguni um Spinnaríið, sum nú og í framtíðini verður karmur um mentanarlig átøk og tiltøk av fjølbroyttum slag. Eyðbjørn Poulsen hevur sum stýrisformaður í Grunninum Spinnaríið verið við frá byrjan, og hann kemur at greiða frá verkætlanini hetta kvøldið.
Í samband við tiltøkini bjóðar kommunan ein drekkamunn á hvørjum stað, og øll eru hjartaliga vælkomin.
SKRÁIN FYRI KLAKSVÍK Í FOKUS
Mánakvøldið 15. oktober
Kl. 19.00: Miðbýurin
Vit hittast í sunnara enda í veghæddini á Biskupstorgi
Kl. 20.15: Mentanarhúsið
Vit hittast í Posthúskjallaranum
Týskvøldið 16. oktober
Kl. 19.00: Húsarhaldsskúlin
Vit hittast við Kappróðrarneystið – vestanfyri
Kl. 20.15: Nólsoyar Pálsgarðurin
Vit hittast við Kappróðrarneystið – eystanfyri
Mikukvøldið 17. oktober
Kl. 19.00: Skúlatrøð
Vit hittast við norðaru inngongdina til byggiplássið (við gamla kirkjugarð)
Kl. 20.15: Ítróttarøkið
Vit hittast á loftinum í KÍ-høllini
Hóskvøldið 18. oktober
Kl. 19.00: Ídnaðarøkið á Borðoyarvík
Vit hittast við Bátahylin
Kl. 20.00: Spinnaríið
Vit hittast í Spinnarínum


text:
- Trýrt tú, at Fiskimálaráðharrin hevur útlutað virðir fyri milliónir til vinir og kenningar, ella trýrt tú, at Fiskimálaráðharrin hevur útlutað kvotur til verkæltanir, ið eru mennandi, nýskapandi og virðisøkjandi, har virðini koma samfelagnum til góðar?
Soleiðis spyr góðskuleiðarin á virkinum Tavuni í Leirvík, Nicholas Stauss, í eini siðiligari viðmerking til orðaskiftið, ið hevur tikið seg upp eftir at Jacob Vestergaard kunngjørdi hvørji virki og feløg fáa lut í kvotunum, sum eru ætlaðar til vinnuligar royndir.
Síðani hava skuldsetingar um rossahandlar og nepotismu heglað niður yvir landsstýrismannin, eitt nú frá undanfarna landsstýrismanni við fiskivinnumálum, Høgna Hoydal, sum kallar skipanina ‘dundrandi korrupta’, tí landsstýrismaðurin hevur deilt virðini út til familju og vinir hjá tinglimum Fólkafloksins.
Tavan, sum fekk túsund tons av norðhavssild í ár umframt 820 tons flutt frá í fjør, er eitt av virkjunum, ið verður lagt undir at vera fjølgað, tí fyrrverandi tingmaður fyri Fólkaflokkin, Joen Magnus Rasmussen, er stjóri á Tavuni, og tí beiggin, Uni Rasmussen, nú umboðar Fólkaflokkin á tingi.
Góðskuleiðarin á Tavuni, Nicholas Stauss, kemur í viðmerkingini ikki inn á hesi viðurskifti í viðmerking síni. Ístaðin greiðir hann frá tilgongdini fram til, at virkið nú hevur fingið tryggjað rávøru til eina verkætlan, sum fór av bakkastokki fyri nøkrum árum síðani. Stóra avbjóðingin hevur verið at fáa til vegu rávøruna til keyps frá skipunum, sum hava havt rættin at fiska norðhavssildina.
Sildin verður í Leivík virkað í munnbitar, sum verða seldir góðskaðir til útlendskar framleiðarar av sild til matna. Ein verkætlan, har virðisøkingin, í mun til aðrar verkætlanir, í stóran mun fer fram í Føroyum.
Les á lesarin.fo: Tann gylta undirskriftin


text:
Ja.
Eg eri KING JAMES ONLY.
Eigi onga leksikon, hvørki Strong’s, ella Vine’s.
Ætli eiheldur nakrantíð at keypa slíkar.
Havi ongan tørv á teimum.
Hví?
Tí eg havi Guðs íbástu bók: KJB.
Irriterandi?
Bara um tú ikki trýrt, at Guðs orð finst á jørðini í dag.
Men hjá tí trúgvandi er tað ein vælsignað støða. Ja, ein ovurhondsliga vælsignað støða.
Ja, Guð hevur vælsignað meg við sínum orði.
Og hann hevði ikki brúk fyri nøkrum ófrelstum greytheysum at hjálpa sær við tí.
Ja. Guð hevur íbást og varðveitt øll síni orð.
Og nú koma tey loksins yvirá Føroyskt.
Ja. Loksins.


text:
Jacob Vestergaard
Jacob Vestergaard (føddur 7. apríl 1961 á Økrum) er føroyskur politikari, valdur á Føroya Løgting í 2008 og fekk tá flestar atvøður í flokki sínum Fólkaflokkinum. Hann var borgarstjóri í Sumbiar kommunu í tíðarskeiðnum 1. januar 1993 til februar 2003 og so aftur frá 1. januar 2004 og árið út. Hann var formaður í Føroya Kommunufelag 2001–2003. Jacob er útbúgvin løgreglumaður (politistur). Hann var fiskimálaráðharri 2003-04, innlendismálaráðharri 2005-07, bleiv koyrdur eftir at hann hevði flutt Strandfaraskip Landsins til Suðuroyar. Hann var aftur fiskimálaráðharri 2008-2011. Til løgtingsvalið 29. oktober 2011 fekk Jacob 1047 atkvøður, og flokkurin kom aftur í samgongu. Flokkurin fekk eisini fiskivinnumál at umsita. Jacob Vestergaard fekk tó ongan ráðharrasess, tá landsstýrissessirnir vóru býttir, í staðin gjørdist Jákup Mikkelsen fiskimálaráðharri.[1] Trupulleikar vóru við gegni hjá Jákup Mikkelsen, tí hann er svágur ein av størstu reiðarunum í Føroyum, Hanus Hansen. Tað var nógv kjak um ógegni hjá Jákup Mikkelsen í føroysku fjølmiðlunum, og tað endaði við, at løgmaður, Kaj Leo Johannesen segði landsstýrismannin úr starvi hin 15. februar 2012, og seinni sama dag gjørdist tað alment, at Jacob Vestergaard fór at taka við starvinum sum fiskimálaráðharri kl. 10 hin 16. februar 2012.[2]
Politisk lívsleið[rætta | rætta wikitekst]
- 1. januar 1993 - februar 2003 Borgarstjóri í Sumbiar kommunu
- 1. januar 2004 - 31. desember 2004 Borgarstjóri í Sumbiar kommunu
- 2001 - 2003 Formaður í Føroya Kommunufelag
- 17. februar 2003 - 2004 Landsstýrismaður í fiskimálum
- desember 2005 - 23. november 2007 Landsstýrismaður í innlendismálum
- 19. januar 2008 Fyrstvaldur á lista A til Løgtingsvalið við 870 persónligum atkvøðum, 4. flestar atkvøður av øllum
- 26. september 2008 - 6. apríl 2011 Landsstýrismaður í fiskimálum, síðstu tríggjar mánaðirnar eisini uttanríkisráðharri
- 2011 - Varaløgmaður
- 29. oktober 2011 næstvaldur fyri Fólkaflokkin á løgtingsvalinum við 1.047 persónligum atkvøðum, 5. flestar atkvøður av øllum
- 2011 - 15. februar 2012 Løgtingsmaður
- 16. februar 2012 - Landsstýrismaður í fiskimálum
Keldur[rætta | rætta wikitekst]
- ↑ Aktuelt.fo, Jacob Vestergaard og Bjarni Djurholm vrakaðir
- ↑ Aktuelt.fo, Jacob Vestergaard nýggjur fiskimálaráðharri
Slóðir úteftir[rætta | rætta wikitekst]
- Jacob Vestergaard á Norden.org


text:
Undir brúnna samstundis
Tað var ein serlig sjón at síggja báðar teinæringarnar í Føroyum fara undir brúnna við Streymin samstundis.
Brandur Sigmundarsson, sum er hin nýggjari, fór eitt sindur fyrr, men onkur steðgur hevði við sær, at Royður, hin teinæringurin, kom fram til brúnna áðrenn. Tá tað avtornaði bíðaði Royður eftir tí nýggjara og størra bátinum, so báðir kundu fara yvir um brúnna samstundis.
Tað sigst at hetta er fyrstu ferð í nógv hundrað ár, at tveir teinæringar hava róð saman uppá hendan mátan.
Manningin umborð á bátunum svav í Hósvík í nátt, og í dag gekk leiðin til Nólsoyar. Royður var hin fyrri og var inni um hálvgun seks tíðina. Brandur Sigmundarsson var inni nakað seinni, um 19 tíðina ella har um.
Kelda: Portal.fo


text:
Tað gekk heilt óvanliga væl í renningini fyrsta dagin á VU Spelen. 600 og 800 metrar vóru á skránni, og dagurin endaði við einum 3.000 metri hjá Valborg. Maria Biskopstø var hin fyrsta á breytini til 600 m kapping. Hon var endað í B-finaluni hjá gentum 12 ár. Her gekk tað við fullari ferð frá fyrsta feti í beinharðari kapping allan vegin. Her bleiv hon nummar fimm við 1.51,38 og persónligt met við umleið trimum sekundum. Samanlagt gjørdist Maria nummar 15.
Maria Biskopstø Oddvør Josephsen
Hjá gentum 13 ár høvdu vit Oddvør Josephesen og Elisabet Holm Simonsen við. Oddvør var í sterku A-finaluni, har hon veruliga fekk at merkja hvat topprenning er. Fyrstu 10-15 metrarnar fekk hon tvær óreinar takklingar, og so lá hon á halanum. Haðani royndi hon av øllum alvi at stríða seg fram, men mátti taka til takkar við næstseinasta pláss, hóast hon rann sína bestu uttanduratíð. Samanlagt gjørdist hon nummar 12. Elisabet rann í B-finaluni, har hon teir fyrstu 400 metrarnar rann á halanum. Men í einum sera góðum endaspurti rann hon seg fram í miðjuna, og við tíðini 1.50,22 min rakk tað til nýtt persónligt met.
Pauli Høj og Andreas B. Antoft vóru við hjá dreingjum 12 ár á 600 m. Pauli í A-finaluni og Andreas í B-finaluni. Í einari sera sterkari kapping, stríddi og strevaði Pauli seg fram til sættaplássið. Við tíðini 1.44,37 min eydnaðist Paula at kuta trý sekund av síni bestu tíð. Riðilin hjá Andreasi var eisini javnur, og nógvir fylgdust heilt til 400 m. Andreas lá nakað aftarlaga tá, men við einum rúkandi endaspurti tók hann allar uttan ein. Samlað gjørdist Andreas nummar 10, og tíðin – 1.46,48 – er so nógv tann besta, hann hevur runnið.
So var 800 m á skránni, og Steingrímur Hallsson skuldi royna seg í C-finaluni hjá dreingjum 16-17 ár. Fyrsta umfarið var eitt sindur skjótari enn ætlað, men hetta kom ikki at bila so nógv. Javnt var allan vegin, og heilt fram á málið var onkur at renna eftir. Tíðin hjá Steingrími støðgaði á 2.03,36 min, sum røkk til eitt samlað 25. Pláss og persónligt met við umleið trimum sekundum.
Tvey sterk kort høvdu vit eisini við á 800 m hjá gentum 15 ár. Katarina, sum í fjør vann bronsu hjá G14, var aftur í ár styrkismett til A-finaluna. Her gjørdist hon eisini partur av heiðursmerkjastríðnum, men mátti at enda taka til takkar við fimta pláss. Tíðin bleiv 2.17,61 – nakrar 1/10 betri enn tíðin í fjør, tá hon setti føroyskt met, sum tó bert slapp at standa eitt samdøgur.
Karin Holm Simonsen hevur tikið seg almikið fram í vetur og vár, og hevur bøtt væl um síni úrslit á stuttu teinunum. Og í dag kom so frambrotið á 800 m, tá hon so ruddiliga vann B-finaluna. Við frálíku tíðini 2.23.01 min snýtti hon eisini meginpartin av rennarunum í A-finaluni, og gjørdist samlað nummar 7! Karin bøtti sítt persónliga met við 4-5 sekundum!!
Karin H. Simonsen
Okkara seinasti rennari á breytini í kvøld var Valborg Heinesen, sum fyri fyrstu ferð skuldi royna seg á 3.000 metrum. Stytsti teinur hon annars hevur kappast í á breyt er 10.000 m. Heilir 22 rennarar vórðu sendir avstað samstundis. Valborg kom at liggja í einum stórum felti heldur aftarlaga. Eftir góðan hálvan tein byrjaði hon at ota seg longur fram, og á málinum var hon nummar nýggju við tíðini 10.21,24 min., sum er eitt frálíkt úrslit í fyrstu royndini.
Sostatt fingu vit nýggju persónlig met í nýggju rennikappingum fríggjadagin. Leygardagin halda kappingarnar á fram og tá fara okkara spurtarar eisini at royna seg.


text:
Tá HM í hálvum maraton var í Keypmannahavn 29. mars í ár, fingu vit nýggj met hjá bæði monnum og kvinnum. Bert 19 ára gamli Marnar Djurhuus tók næst elsta føroyska metið, sum hevði staðið síðani 1987. Við tíðini 1.08.52 tók hann næstan ein heilan minutt av metinum hjá Absalon Hansen, sum nú næstan var rustað fast í metlistan, eftir at hava staðið har í 27 ár. Harafturat gjørdist Marnar greiður vinnari av bólkinum 15-19 ár, og endaði eisini framman fyri fleiri rennarar, sum vóru við í sjálvari HM-kappingini, umboðandi sína tjóð.
Eisini Valborg rann heilt ótrúliga væl í Keypmannahavn og skar meira enn tríggjar minuttir av føroyska metinum, sum hon annars sjálv setti á vári í 2013. Eisini hon vann á fleiri HM-rennarum og endaði annars á einum ótrúligum fjórða plássi í bólkinum 20-29 ár.
Valborg rann skjótt á oyggjaleikunum, men skal renna ein heilan minutt skjótari til NM
Hesi úrslit eru so sterk og boða frá, at tey bæði kunnu renna NM á 10.000 metrum, sonevnda Nordic Challenge, og við virðing koma í gjøgnum kappingina, hóast ovurstóra mótstøðu. Harafturat er møguleiki hjá teimum báðum at seta nýggj føroysk met á 10.000 metrum, sum annars Guttorm Sørensen og Bjørk Herup Olsen eiga.
Innan Valborg og Marnar blivu endaliga úttikin, skuldu tey tó prógva teirra virði. Prógva, at renningin í Keypmannahavn ikki bert var eitt one-hit-wonder. Og bæði hava tey prógvað, at hetta ikki var av tilvild. Á Flaggdegnum gjørdi Marnar sum vanligt bart, men hesuferð tók hann rutumetið við einum hálvum minutti! Hetta var annars met, sum Bogi Lenvig setti í 2005. Valborg hevur bæði runnið DM 10.000 m og DM í hálvum maraton. Tað gekk henni ikki so væl á 10.000 metrum. Hetta tí at hon bæði dagarnar undan og sjálvan kappingardagin hevði trupulleikar við magapínu umframt at nógvur vindur var á breytini hendan dagin. Hinvegin gekk væl betur seinasta leygardag, tá hon gjørdist nummar seks til DM í hálvum maraton! Brekkur og vind havt í huga, hevur hendan renningin um møguligt verið enn sterkari enn renningin í Keypmannahavn. Tíðin til DM í Middelfart var 1.21.32!
Marnar sum vit kenna hann. Í Oslo verður mótstøðan nakað væl harðari enn hann er vanur við her heima
Hesi sterku úrslit hava so ført til úttøkuna til NM, sum verður á siðbundna Bislet Stadion. Bislet Stadion er sum flestum kunnugt eisini vertur fyri einari árligari Golden League stevnu, og har eru mong heimsmet sett á júst 10.000 metrum. So vónandi kunnu vit eisini fáa eitt ella bæði tvey føroysk met hetta hóskvøldið 22. mai.
FÍF ynskir Valborg og Marnari tillukku við úttøkuni og góða eydnu við kappingunum.
Seinast Marnar og Valborg runnu 10.000 m sama kvøld var á Bermuda. Tá gekk yvir allan forvæntning. Vónandi gongur minst líka væl í Oslo!


text:
Bibel Studie Metoder
Hendan lættfatandi bókin vísir, hvussu ein granskar Bíbliuna eftir háttinum hjá Rick Warren. Tú fært ikki ein, men tólv ymiskar hættir til at rannsaka ríkidømið í Guds orði, og minst ein av teimum er heilt víst júst tað, tær tørvar, - ein tilgongd, ið hóskar til tín, júst har, sum tú ert.
Túsundavís av persónum, bólkum, meinigheitum og bíbliuskúlum hava brúkt hesa bók til at granska yndisligu sannleikarnar í Guds orði, og nú er tað tín túrur!
Bókin hjálpir tær at gera eina persónliga, skræddaraseymaða tilgongd til at granska, skilja og brúka Bíbliuna í gerandisdegnum.
Rithøvundur: Rick Warren
Forlag: Scandinavia
Útgivin: 2012
Blaðsíður: 282


text:
Lógir fyri Suðurstreymoyar Tjóðveldisfelag.
Samtykt á felagsfundi hin 17. januar 1957 og broytt á aðalfundi hin 12. februar 1968, 15. mars 1977, 18. februar 1991, 24. februar 1997, 15. mars 2014 og 20. Mai 2015.
1. grein
Suðurstreymoyar Tjóðveldsifelag er felag teirra í Suðurstreymoyar valdømi, sum fylkjast um tjóðveldisstevnuna, soleiðis sum hon kom til sjóndar á fólkaatkvøðuni hin 14. september 1946, og sum hon er skrásett í stevnu tjóðveldisfloksins. Felagið hevur sæti í Tórshavn.
2. grein
Limur kann hvør tann gerast, ið samtykkir tær í grein 1 nevndu treytir og ikki er limur í øðrum politiskum flokki.
Rætt til álitisstarv og atkvøðurætt í felagsmálum hevur hvør limur, sum hevur fylt 18 ár og hevur verið limur í felagnum í minsta lagi ein mánað.
3. grein
Endamál felagsins verður at reka politiskt starv samsvarandi teirri í grein 1 nevndu stevnu, at styrkja og stimbra samanhaldið millum tjóðveldisfólk, at reika fyri politiskum fundum, men eisini, so ofta sum ber til, at taka týðandi mál, sum eru uppi í samfelagnum, til kjak. Tey, sum felagnum stjórna, eiga rætt til at stíla fyri við felagsarbeiðinum, sum tey halda best gagnar felagnum. Tó má virki felagsins ongantíð ganga ímóti teimum í grein 1 nevndu treytum.
4. grein
Aðalfundurin ásetur limagjaldið. Tann limur, ið er í eftirstøðu, missir tey rættindi í felagnum, sum nevnd eru í 2. grein, 2. petti.
5. grein
Hægsti myndugleiki felagsins er aðalfundurin, ið skal vera hildin á hvørjum ári fyri floksting Tjóðveldisfloksins.
Eykaaðalfundur kann verða hildin, tá formaður/forkvinna ella meirilutin í nevnd felagsins heldur tað vera neyðugt, og skal haldast, tá í minsta lagi 10 felagslimir skrivliga seta fram uppskot um dagsskrá til slíkan fund.
Aðalfundur skal lýsast skrivliga við minst 8 daga freist. Til eykaaðalfundir skal lýsast tríggjar dagar frammanundan.
Á aðalfundinum gevur forkvinnan/-maðurin frágreiðing um virki felagsins í farna ári og leggur fram uppskot til arbeiðsskrá fyri komandi ár; grannskoðaður roknskapur verður lagdur fram til góðkenningar, og nevnd verður vald. Nevndarlimir verða valdir fyri 2 ár. Makaár verða tveir nevndarlimir valdir og stakár verða Forkvinna/-maður og tveir nevndarlimir valdir.
Aðalfundurin velur 8 umboð til flokstingið, 1 lim og 1 varalim til aðalstjórnina.
Harumframt verður støða tikin til onnur mál, ið eru sett á dagsskrá.
6. grein
Stjórn felagsins er 5-manna nevnd við forkvinnu/-manni, næstforkvinnu/-manni, kassameistara og skrivara.
Forkvinnan/-maðurin, ið ikki kann vera tingfólk, landsstýrisfólk ella kommunustýrislimur, verður valdur beinleiðis av aðalfundinum; annars skipar nevndin seg sjálv. Harumframt verða valdir tveir eykalimir og tveir grannskoðarar.
Nevndin er viðtøkufør, tá meira enn helmingurin av nevndarlimunum er á fundi.
Avgerð verður tikin við atkvøðumeiriluta. Um atkvøðurnar standa á jøvnum, ræður atkvøða formansins. Í løgfrøðiligum málum skal forkvinnan/-maðurin undirrita saman við minst tveimum nevndarlimum.
Skrivarin førir nevndar- og fundargerðabók, ið verður lisin upp og góðkend á næsta fundi.
7. grein
Felagið eigur at hava í minsta lagi 4 fundir árliga, men annars kann nevndin boða til fundar, tá hon heldur tørv vera á tí.
8. grein
Í felagsmálum hevur meirlutin ræði. Lógir felagsins kunnu tó bert broytast á
aðalfundi, um 2/3 av møttum limum atkvøða fyri tí. Uppskot til lógarbroyting skal vera nevndini í hendi í seinasta lagi á Trettanda og skal sendast limunum saman við boðum um aðalfundin. Um samtykt á flokstingið tjóðveldisfloksins ger broytingar neyðugar, skulu hesar fremjast á fyrst-komandi aðalfundi.
9. grein
Til hvørt val (løgtings-, fólkatings- og kommunuval) skal felagið seta fram valevni, ið, skulu vera ímillum felagslimirnar, men árðenn endaliga uppstillingin fer fram, skal hetta mál hava verið til umrøðu á minst tveimum fundum. Á hvørjum atkvøðuseðli skulu vera eins nógv nøvn og talið á valevnum, ið uppstillast skulu.
Uppskot til valevni skulu setast fram á 1. og 2. uppstillingarfundi.
Annar uppstillingarfundur endar við, at fundurin góðkennir hvørt valevni sær. Fyri at verða góðkent valevni, krevst vanligur meiriluti.
Felagslimur kann ikki vera stillari ella lata seg stilla upp á øðrum lista enn floksins.
Atkvøðurætt til slíkar uppstillingar hava einans tey, ið valrætt hava til viðkomandi val.
10. grein
Val av álitisfólkum felagsins fer fram við atkvøðuseðlum. Har lógin ikki fyrisetur
skrivlilga atkvøðugreiðslu, kann fundurin avgera atkvøðu- og uppstillingarháttin.
11. grein
Sigur limur seg úr felagnum, skal hetta gerast skrivliga til nevndina, og verður hann síðani strikaður. Arbeiðir limur móti felagsins lógum og stevnu, skal hann sigast burtur úr felagnum, um meirlutin í eini 5-mannanevnd, vald á felagsfundi hvørja ferð slíkur spurningur er frammi, atkvøður fyri tí. Henda nevnd skal gjølla granska, um limur er sekur, og í slíkum føri skal limurin frá felagsnevndini skrivliga fáa at vita, at hann er sagdur burtur úr felagnum. Limurin kann appelera til aðalstjórnina.


text:
"... fyri at eg skal ikki gera meg stóran ..." 2. Kor 12,7
Bíblian sigur okkum ikki, hvat tornur Paulusar í holdið var, men Paulus sigur okkum, hví Gud loyvdi tí: "... fyri at eg skal ikki gera meg stóran ..."
Avrika vit meir, og eydnast alt hjá okkum, kann hetta elva til øktan stoltleika, og at vit ikki halda okkum hava brúk fyri Gudi. Hevur tú varnast, at tá ið lívið gongur væl, er viðhvørt trupult at halda okkum nær at Gudi? Vit hava lyndi til at halda, at Gud er so góður móti okkum, tí at vit eru so góð fyri hann. Vit mugu altíð varða okkum ímóti hesum. Gud kann brúka alt til okkara besta og til sína æru. Í vísdómi og toli sínum loyvir hann nøkrum, sum vit halda er ætlað til at skaða okkum, men hann koppar tí á og brúkar tað til at hjálpa okkum.
Tað er hetta, hann ger: Hann javnvigar signingar og byrðar. Sálmaskrivarin sigur: "Lovaður veri Harrin dag eftir dag! Verða byrðar lagdar á okkum, er Gud frelsa okkara." (Sálm. 68,20) Um Gud bara fylti hendur tínar við signingum, so hevði tú at enda dottið framav. Og um hann í heilum díkti bakið á tær undir í byrðum, hevði tú dottið afturav. So hann býtir signingar og byrðar javnt, so vit kunnu halda javnvágina.
Tað er skjótt at koppa annan vegin. Vit verða so upptikin av gleði Himmalsins, at vit forsøma kallið um at vera salt og ljós her á jørðini. Vit verða drigin so nógv upp í verk Harrans, at vit forsøma at brúka tíð saman við Harra verksins. Vit hava so nógv at gera í samkomuni ella kirkjuni, at bæði kærleiki og tíð verður tikin frá familjum okkara – sum tey hava brúk fyri.
So fær Gud okkum aftur í javnvág við at geva okkum ein torn.
Úr "... et Ord til Dagen" 29. desember 2019
(Erla Berghamar týddi)
Dániel varð noyddur til at gera av, um hann vildi vera ein, sum lagar seg, ....Les meira
Bíblian sigur, at " Dániel setti sær fyri, at hann skuldi ikki gera seg óreinan við mati kongsins ella við víninum, ið hann drakk ..."Les meira
Í USA síggjast av og á bilar við teksti á kúfangaranum, sum sigur, at barnið hjá eigaranum er 'heiðursstudentur' á ávísum skúla.Les meira
"... biðið, fyri at tit skulu ikki falla í freisting!" Matt. 26,41Les meira
"Játta vit syndir okkara, er Hann trúfastur og rættvísur, so Hann fyrigevur okkum syndirnar og reinsar okkum frá allari órættvísi.Les meira
Har sum tú býrt, har er heim títt ella bústaður tín. Tá ið tú prísar Gudi, sigur tú: "Kenn teg heima her, Harri."Les meira
Tá ið tú kannar tíni mistøk, sært tú, at tað var hugsanarhátturin ta løtuna, sum var orsøkin, og tað er tí, tú ert noyddur til at halda á at bjóða tínum egnu hugsanum av.Les meira
Um ein, tú elskar, sorar hjartað og svíkur álit títt, verður tú viðkvæmur.Les meira
Tað ber til at lovprísa Gudi alt ov lítið, men tú kanst ongantíð prísa honum ov nógv.Les meira
Paulus skrivar: "At hann skuldi víkja frá mær, bað eg Harran um tríggjar ferðir.Les meira
"... fyri at eg skal ikki gera meg stóran ..." 2. Kor 12,7Les meira
Tey bíbliukønu eru ikki samd um, hvat "tornurin" hjá Paulusi var.Les meira